Муҳаббатни тамсил этган зот... | Azon.uz - Ахборот-таҳлилий портал\n1361 22:00 11.11.2019\nРасулуллоҳ (соллаллоҳу алайҳи ва саллам) аҳлини яхши кўришини ошкора айтардилар. У зот турмуш-ҳаётларида аҳлини инсоний томондан яхши кўрар, буни ошкора айтар эдилар.\nОиша (розияллоҳу анҳо)дан ривоят қилинади: “Мен Расулуллоҳнинг аёлларидан биронтасига рашк қилмаганман. Хадичага рашк қилмаганман, уни кўрмаганман ҳам. Лекин у зот Ҳадичани кўп эслар эдилар. Кўпинча қўй сўйганларида, уни бир неча қисмга бўлиб, унинг дўстларига юборар эдилар. Шунда мен: “Гўё дунёда Хадичадан бошқа аёл йўқдек”, дердим. Расулуллоҳ: “Албатта, у бундай ва бундай бўлган эди. Ундан менинг фарзандларим бўлган”, дедилар” (Муттафақун алайҳ).\nПайғамбаримизнинг Оиша онамизни яхши кўришлари, у зотни Хадича онамизнинг фазлини ва қалбида эгаллаган ўрнини ошкора айтишдан тўхтатмади. Гарчи бу ўринда Оиша онамизнинг рашклари зоҳир бўлган эса-да. Балки Расулуллоҳ Хадича онамизни яхши кўришларини яширмадилар. Ҳолбуки, Хадича онамизнинг вафотларига беш йилдан кўпроқ вақт ўтган эди. Шунда ҳам Пайғамбаримиз Оиша онамизга: “Албатта, мен уни яхши кўришга ризқландим”, дедилар (Муттафақун алайҳ).\nРасулуллоҳнинг вафотлари қандай ҳам буюк! Қалблари қандай ҳам кенг! Тиллари қандай ҳам тўғрисўз! Таъбирлари қандай ҳам фасоҳатли!\nРасулуллоҳ (соллаллоҳу алайҳи ва саллам)нинг турмуш-ҳаётидаги ҳуқуқларга вафодорлиги. У зот инсоний жиҳатдан, хоссатан, турмуш-ҳаётидаги ҳақларга вафодор эдилар.\nПайғамбаримиз айтадилар: “Дунё матодир. Дунё матоларининг энг яхшиси солиҳа аёлдир” (Имом Муслим ривояти).\nДемак, ҳаёт матоларининг афзали солиҳа аёл экан, Расулуллоҳ (соллаллоҳу алайҳи ва саллам)га аёлларнинг яхши кўрилишида ғариблик йўқ. Бу соғлом фитрат эгасига тўғри келадиган ва Расулуллоҳ (алайҳиссалом) кўрсатиб берган комил инсонга муносиб фазилатдир.\nАнас ибн Молик (розияллоҳу анҳу)дан ривоят қилинади: “У киши айтади. Расулуллоҳ (соллаллоҳу алайҳи в асаллам): “Менга дунёйингиздан аёллар ва ҳалол нарсалар яхши кўрилди. Кўз қувончим намозда қилинди”, дедилар” (Имом Насоий ривояти).\nРасулуллоҳ (алайҳиссалом) бу сўзлари билан умматини бошқа дин вакиллари ўртасида кенг тарқалаган роҳибликдан, соғлом фитрат ва тўғри мантиққа жуда ҳам узоқ бўлган фикр ва одатлардан қайтардилар.\nМана шу ўринда Расулуллоҳ (соллаллоҳу алайҳи ва саллам)нинг юқорида баён қилганимиз ва бошқа қуйида келадиган сўзларини тушуниб етамиз.\nАнас ибн Молик (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам) аёлларини бир кечада айланиб чиқар эдилар. Ўша пайтда Расулуллоҳнинг (соллаллоҳу алайҳи ва саллам) тўққиз нафар аёли бўлган”.\nҲофиз ибн Ҳажар (раҳимаҳуллоҳ) айтади: “Расулуллоҳ (соллаллоҳу алайҳи ва саллам) инсонлар ичида Аллоҳ таолодан энг қўрқувчироғи ва Аллоҳни улардан кўра билувчироғи бўлиши билан биргаликда, эркаклар хабардор бўла олмайдиган ҳукмларни етказиш мақсадида кўп аёлга уйланганлар. Яна одатдан ташқари бўлган етук мўъжизани кўрсатиб қўйиш учун ҳам шундай қилганлар. Чунки Расулуллоҳ (соллаллоҳу алайҳи ва саллам) қорнини тўйдирадиган даражада таом топа олмас эдилар. Топсалар ҳам, кўпини бошқаларга бериб юборар ва кўпинча рўза тутар эдилар. Шундай бўлишига қарамасдан, бир кечанинг ўзида барча аёлларини айланиб чиқар эдилар”.\n“Шифо” китобида бундай дейилган: “Араблар аёли кўплиги билан фахрланганлар. Чунки бу ўша киши кучли эканига далолат қилади”.\nҲофиз ибн Ҳажар (раҳимаҳуллоҳ) қўшимча қилиб айтади: “Расулуллоҳ (соллаллоҳу алайҳи ва саллам)нинг аёллари кўплиги У зотни Роббисига ибодат қилишдан тўсиб қўймас эди”.\nОиша онамиздан ривоят қилинган бир ҳадисда Расулуллоҳ (алайҳиссалом) рўза ҳолатларига қандай муносабатда бўлганлари ифодаланган. Оиша (розияллоҳу анҳо) айтади: “Расулуллоҳ (соллаллоҳу алайҳи ва саллам) рўза ҳолатларида аёлларини ўпар ва қучоқлар эдилар” (Муттафақун алайҳ).\nРасулуллоҳ (соллаллоҳу алайҳи ва саллам) турмуш-ҳаётларида овқатланишдаги лутфлари. Оиша (розияллоҳу анҳо)дан ривоят қилинади: “Мен ҳайз ҳолатимда сув ичиб, сўнгра уни Расулуллоҳ (соллаллоҳу алайҳи васаллам)га тутар эдим. У зот оғизларини мен оғзимни қўйган жойга қўйиб, ўша ердан ичар эдилар. Ҳайз ҳолатимда суякни олиб тозалай бошладим. Сўнгра уни Расулуллоҳ (соллаллоҳу алайҳи ва саллам)га тутдим. У зот оғизларини мен оғзимни қўйган жойга қўйдилар” (Имом Муслим ривояти).\nРасулуллоҳ (соллаллоҳу алайҳи ва саллам)нинг аёлларига яқин бўлишлари. Оиша (розияллоҳу анҳо)дан ривоят қилинади: “Расулуллоҳ (соллаллоҳу алайҳи ва саллам) билан баъзи сафарларига чиқдик. Бас, Абу Бакр Сиддиқ (розияллоҳу анҳу) келди. Расулуллоҳ (соллаллоҳу алайҳи ва саллам) сонимга бошларини қўйиб ухлаб ётарди” (Муттафақун алайҳ).\nРасулуллоҳ (соллаллоҳу алайҳи ва саллам)нинг аёллари билан бирга ғусл қилишлари. Оиша (розияллоҳу анҳо)дан ривоят қилинади: “Мен ва Расулуллоҳ (соллаллоҳу алайҳи ва саллам) жунуб ҳолатимизда бир идишдан ғусл қилар эдик”, (Имом Муслим ривояти).\nМаймуна онамиздан ривоят қилинади: “Албатта, у киши ва Расулуллоҳ (соллаллоҳу алайҳи ва саллам) бир идишдан ғусл қилишар эдилар” (Имом Муслим ривояти).\nУмму Салама (розияллоҳу анҳо)дан ривоят қилинади: “Албатта, у киши ва Расулуллоҳ (соллаллоҳу алайҳи ва саллам) жанобатдан бир идишда ғусл қилишар эдилар” (Имом Муслим ривояти).\n3971 07:46 28.05.2020\n2014 03:00 14.05.2020\n4188 00:00 05.05.2020\n4743 22:00 20.11.2019\n1927 22:00 19.11.2019\n1667 22:00 15.11.2019


iPhone 13 Pro’ларнинг асосий ўзига хослиги фош бўлди - Terabayt.Uz\nAnTuTu иловаси realme GT 2 Pro'нинг техник жиҳатларини ошкор қилди\nОммабоп смартфонлар топ ўнталиги (47-ҳафта)\niPhone 13 Pro’ларнинг асосий ўзига хослиги фош бўлди\nApple ўзининг ўн иккинчи авлод айфонларини яқиндагина тақдим этган, улардан иккитаси – iPhone 12 mini ҳамда iPhone 12 Pro Max моделлари ҳали бугун – 13 ноябрдан савдога чиқди. Интернетда эса аллақачон iPhone 13 туркуми ҳақида маълумотлар учрамоқда.\nЎҚИНГ: Аллақачон iPhone 13 ҳамда iPhone SE 3 хусусиятлари ҳам маълум бўлди!\nЖанубий Кореянинг The Elec нашри ёзишича, 2021 йили Apple ўз смартфонларига янгича OLED-дисплейлар ўрнатади. Бу панеллар LTPO технологиясига эга; мазкур қисқартма паст ҳароратли поликристаллик оксидларни англатади. Эсингизда бўлса, Samsung шунақа экранни тақдим этган эди, лекин купертиноликлар LTPO технологияли дисплей учун LG Display компаниясига буюртма бермоқчи.\nLTPO технологиясининг асосий афзаллиги – энергия тежамкорлигидир. Бундай панеллар смартфонларнинг автономлигини оширишга, шунингдек, янгиланиш частотасини 90 ёки 120 герцга чиқарганда ҳам аввалги даражада сақлаб қолишга ёрдам беради. Бундан ташқари, айфонларга у Always on Display функциясини қўшиш имконини яратади.\nИнсайдерларга кўра, LTPO технологияли экранлар iPhone 13 туркумидаги иккит смартфонда қўлланади ва уларнинг асосий ўзига хослиги бўлади. Афтидан, бу ерда гап iPhone 13 Pro ҳамда iPhone 13 Pro Max ҳақида кетяпти. Зеро, одатда Pro-версиялар стандарт айфонлардан ўзларининг яхшиланган техник жиҳтлари билан ажралиб туради.\nЎҚИНГ: iPhone 12 mini: энг кичкина 5G-смартфоннинг катта нуқсони топилди\n#Always On Display #Apple #Apple iPhone #LG Display #дисплей #смартфонлар #янги технологиялар #Apple iPhone 13 #LTPO технологияси #Apple iPhone 13 Pro Max #Apple iPhone 13 Pro\nКеласи ҳафта Snapdragon 8 Gen1 чипи билан жиҳозланган илк смартфон тақдим этилади\nУзоқ кутилган Snapdragon 8 Gen1 чипи тақдим этилди\nHuawei янги букланувчи смартфонни тақдим этади\nGalaxy A23'га оид илк маълумотлар сиздирилди\nrealme GT 2 Pro'нинг рендерлари эълон қилинди\nGalaxy S22 сериясидаги смартфонларининг нархлари маълум бўлди


22:40"Наполи" Миликни "Ювентус"га сотмоқчи эмас 0 22:17"Футбол ретро талқинда" (49-сон) 1 21:50Деку: “Месси мухлисларнинг ёдида абадий қолади, Роналду тарихдаги энг зўрлардан бири” 6 21:40Бундеслига. "Боруссия М" - "Унион Берлин" 4:1 0 21:25Плеа жорий мавсум Месси, Санчо ва Гнабри эришган кўрсаткични қайд этди 2 21:10Украина чемпионати. “Шахтёр” асосий рақобатчиси “Динамо Киев”ни мағлуб этиб, орадаги фарқни 16 очкога етказди (+жадвал) 1 21:00Бундеслига. “Боруссия Д” сафарда “Падерборн” билан ўйнамоқда (онлайн ҳисоб) 0 20:59Беларусь чемпионати. "Энергетик-БГУ" - "Витебск" 3:3 5 20:50“Ман Сити” аъзосининг уйига ўғрилар тушди 2 20:46Ёзнинг кутил(аёт)ган ёрқин трансферлари 0 20:34Бундеслига. Тюрамнинг дубли “Боруссия М”га йирик ғалаба келтирди 0 20:20К-Лига 1. 4-тур натижалари, мусобақа жадвали ва тўпурарлар рўйхати 1 20:10Бундеслига. “Падерборн” – “Боруссия Д” баҳсининг асосий таркиблари эълон қилинди 0 19:55Беларусь чемпионати. "Энергетик-БГУ" 90+5 дақиқада ғалабани қўлдан чиқарди, Умаров эса мусобақадаги илк голини урди (+жадвал) 12 18:55МЮ даъвогар бўлиб турган Сауль: "3 кундан кейин янги жамоамни маълум қиламан" 8


Тошкентда ниқоб режими кучайтирилмоқда - 22.06.2021, Sputnik Ўзбекистон\nШунингдек, темир йўл вокзаллари ва аэропортларда эса санитария-эпидемилогия талабларига амал қилинишини қатъий назоратга олинишини кутилмоқда 22.06.2021, Sputnik Ўзбекистон\nТОШКЕНТ, 22 июн - Sputnik. Республика махсус комиссияси қарорига кўра йўналишли автобус ҳайдовчилари (кондукторлари) ва метро кузатувчилари ниқобсиз бўлган шахсларни транспорт воситалари салонига чиқармаслик чораларини кўриши белгиланди. Бу ҳақда Соғлиқни сақлаш вазирлиги матбуот хизмати хабар бермоқда.Шунингдек, мунтазам равишда микрофон орқали шахсларни масъулиятни ошириш бўйича тушунтириш ишларини олиб борилиши, жамоат транспортларининг охирги бекатида дезинфекция-тозалаш ишларини амалга оширилиши зарурлиги кўзда тутилмоқда.Темир йўл вокзаллари ва аэропортларда эса санитария-эпидемилогия талабларига амал қилинишини қатъий назоратга олинишини, шу жумладан, дезинфекция ва тозалаш тадбирларини мунтазам равишда йўлга қўйилиши таъминланадиган бўлди.\nШунингдек, темир йўл вокзаллари ва аэропортларда эса санитария-эпидемилогия талабларига амал қилинишини қатъий назоратга олинишини кутилмоқда\nТОШКЕНТ, 22 июн - Sputnik. Республика махсус комиссияси қарорига кўра йўналишли автобус ҳайдовчилари (кондукторлари) ва метро кузатувчилари ниқобсиз бўлган шахсларни транспорт воситалари салонига чиқармаслик чораларини кўриши белгиланди.\nБу ҳақда Соғлиқни сақлаш вазирлиги матбуот хизмати хабар бермоқда.


Могерини Трамп сиёсий қарашларининг хавфи хусусида фикр юритди\n08:40 / 12.11.2016\nЕвропа Иттифоқи хавфсизлик ва ташқи сиёсат маҳкамаси раҳбари Федерика Могеринининг баёнот беришича, Дональд Трампнинг сиёсий устувор йўналишлари АҚШни Европа асосий принципларидан воз кечишига олиб келиши мумкин. Бу ҳақда, РИА «Новости» агентлиги хабар қилмоқда.\n«Ҳамкорликни давом эттириш — томонлар манфаатига жавоб беради, аммо, Трампнинг сиёсий устувор қарашлари Американи Европанинг асосий қадриятларидан воз кечишига олиб келиши эҳтимол», — деган Могерини.\nШу билан бирга, Могеринининг қўшимча қилишича, Трамп ўз сиёсатини ҳали намойиш этгани йўқ, фақат шундан кейингина, Европа ва Америка манфаатлари қайси соҳаларда мос келишини айтиш мумкин бўлади.\nБундан ташқари, ЕИ дипломатияси раҳбари Федерика Могеринининг сўзларига кўра, ЕИнинг Украина муаммосига нисбатан сиёсати Вашингтонда аниқланмайди. Унинг айтишича, Европанинг Украинага нисбатан сиёсати, АҚШ раҳбарияти ўзгарганидан кейин ҳам ҳозиргидек қолади.\n«Бизнинг Украинага нисбатан сиёсатимиз ўзгармайди ва у Вашингтонда белгилаб берилмайди. Сўнгги йилларда биз Вашингтон билан ўзимиз ва ҳамкорларимизга фойда келтирувчи самарали ва амалий ҳамкорлик қилдик», — деган Могерини.\nДональд Трамп АҚШ Украина ЕИ сиёсат


Япониянинг Nissan компанияси АҚШнинг Детройт автокўргазмасида янги прототипини намойиш этди. Vmotion 2.0 деб номланган концепт-кар Япония автомобиль ишлаб чиқарувчисининг янги авлод моделлари қандай кўринишга эга бўлиши хусусида тасаввур уйғотиши керак.\nПрототипга ProPILOT муқобил бошқарув тизими ўрнатилган бўлиб, унинг илк намунаси Serena минивэнига жойланган эди.\nКонцепт-карнинг олд ва орқа эшиклари бир-бирига қарама-қарши томонларга очилади. Эшик ва полга тахтадан ишлов берилган. Рақамли приборлар панели ва мультимедиа тизими ягона блокка бирлаштирилган. Уни бошқариш марказий консолдаги тачпад орқали бошқарилади.\nПрототипга Bose UltraNearfiel Speakers аудиотизими ҳам ўрнатилади. У ҳайдовчини кутилмаган вазиятлар юзага келиши мумкинлигидан огоҳлантириш мақсадида товуш кучи ва йўналишини ўзгартира олади.\nБироқ, компания Vmotion 2.0 моторларига доир бирорта ҳам маълумот тақдим этмаган.


SIPRI: Ўзбекистоннинг 2003 йилдан кейинги ҳарбий бюджети маълум эмас\n12:01 / 24.04.2017\nАҚШнинг 2016 йилдаги ҳарбий харажатлари сўнгги 5 йилда илк маротаба 1,7 фоизга ўсди. Ғарбий, Марказий ва Шарқий Европа мамлакатларида бу рақам ўсишда давом этмоқда. Бироқ, бу рақам нефть экспорт қилувчи кўплаб мамлакатларда сезиларли камайган. Стокҳольм халқаро тинчлик муаммоларини ўрганиш институти (SIPRI)нинг эълон қилган тадқиқот натижаларида шу ҳақда сўз юритилган. Унда дунёнинг энг кўп ҳарбий харажатлар қиладиган 15 мамлакати рўйхати келтирилган.\nЭкспертларнинг қайд этишларича, ўтган йилнинг ўзига хос жиҳати шундан иборатки, 2010 йилдан буён илк маротаба Шимолий Америка ва Ғарбий Европада ҳарбий мақсадларга сарфланаётган маблағлар иккинчи йилдирки ўсмоқда.\nSIPRI маълумотларига кўра, умуман, 2016 йилда дунё бўйича ҳарбий харажатлар 1,686 миллиард долларни ташкил этган ва 2015 йил билан таққослаганда 0,4 фоизга ўсган. Жаҳон бўйича мудофаа харажатлари глобал ЯИМнинг 2.2 фоизи ёки киши бошига 227 долларга тўғри келади.\nТадқиқотда ёзилишича, дунё бўйича энг юқори харажат қилувчи мамлакат АҚШ бўлиб қолмоқда. Бу мамлакат институт рейтингини бир неча йилдан бери бошқариб келмоқда. Жаҳон мудофаа харажатларининг 36 фоизи биргина шу давлатга тўғри келади.\nАҚШдан кейинги ўринда Хитой бормоқда. Унинг мудофаага энг кўп маблағ сарфлайдиган 15 давлат орасидаги улуши 13 фоизни ташкил этади. Учинчи ўриндаги Россия 4,1 фоиз сарфлаши маълум қилинган. РФ бу борада Саудия Арабистонини (3,8) тўртинчи ўринга тушириб юборди. 2015 йилда еттинчи ўринда бўлган Ҳиндистон 2016 йилда 3,3 фоизлик кўрсаткич билан бешинчи ўринга кўтарилиб олди.\nҲисоботда айтилишича, умуман, Осиё ва Океания, Ғарбий, Шарқий ва Марказий Европа, Шимолий Америка ва Шимолий Африкада бу соҳага ажратилаётган маблағлар миқдори ошиб бормоқда.\nШу билан бирга, Яқин Шарқ, Кариб ҳавзаси, Африканинг кўплаб давлатлари, Марказий ва Жанубий Америка мамлакатларида мудофаага сарфланаётган маблағлар камайган.\nЎтган йилга хос бўлган яна бир тенденция, институтнинг таъкидлашича, Саудия Арабистони, Венесуэла, Жанубий Судан, Озарбойжон ва Ироқ каби нефть экспорт қилувчи мамлакатларда ҳарбий мақсадларга ажратилаётган харажатлар камайган. Экспертлар буни нефть даромадлари камайгани билан изоҳлашган. Шу билан бирга, иқтисодий ҳолати бирмунча қулай бўлган нефть экспорт қилувчи мамлакатлар, жумладан Жазоир, Эрон, Кувайт ва Норвегия мудофаа бюджетини бир хил сақлашга эришган.\nSIPRI қайд этганидек, ҳарбий харажатлар деганда, давлатнинг қуролли кучларга ажратиладиган жами маблағлари, маошлар, тўловлар, фойдаланиш харажатлари, қурол-яроғлар харид қилиш, ҳарбий қурилишлар, илмий тадқиқот ва ишланмалар, маъмурий харажатлар кабилар тушунилади.\nИнститут ҳисоботида Марказий Осиё мамлакатларининг ҳарбий мақсадларга сарфлаётган маблағларига доир рақамлар ҳам келтирилган. Унга кўра, Ўзбекистоннинг 2003 йилда сарфлаган маблағи 73,2 млн долларни ташкил этган. Институт ихтиёрида Ўзбекистоннинг шу йилдан кейинги 2016 йилгача бўлган харажатларига доир ахборот йўқ. Ўша 2003 йилда Қозоғистон 547 млн доллар, Қирғизистон 99 млн доллар, Тожикистон 47,3 млн доллар сарфлаган. Туркманистоннинг 1999 йилда сарфлаган 107,1 млн долларлик харажатидан кейинги ҳарбий бюджети маълум эмас.\nҚозоғистон 2015 йилда 2,046 млрд долларни шу мақсадда сарфлаган бўлса, 2016 йилда бу рақам 1,504 млрд доллардан иборат бўлган. Қирғизистоннинг бу борадаги кўрсаткичи 212 млн доллар экани қайд этилган. Тожикистонда эса 2015 йилги мудофаа бюджети 95,8 млн доллардан иборат бўлган. Ўзбекистон ва Туркманистоннинг сўнгги 1 йилдан ортиқ вақт мобайнида шу соҳага сарфлаган маблағлари хусусида аниқ ва очиқ рақам мавжуд эмас.


Тошкентда квартиралар нархи ошиб бормоқда\nЎтган йил мобайнида Ўзбекистон пойтахтидаги квартираларнинг 1 квадрат метри ўртача нархи 592 АҚШ долларига етди. Бу эса аввалги йилга солиштирганда 11,5 фоизга кўпроқдир.\nБу ҳақда Sion Research ахборот-таҳлилий маркази томонидан куни кеча эълон қилинган ҳисоботда айтилади.\nҲисоботга кўра, 2012 йилнинг иккинчи ярмида Тошкентда сотувга қўйилган квартираларнинг квадрат метри харид нархи 7,8 фоизга ўсган.\nЎзбекистон пойтахтида ўтган йилнинг иккинчи ярим йиллигида бозорга чиқарилган квартираларнинг 60 фоиздан кўпроғини 40 квадрат метрдан 80 квадрат метргача бўлган уйлар ташкил қилади.\nSion ҳисоботида айтилишича, зикр этилган муддат ичида 61 квадрат метрдан 70 квадрат метргача майдонга эга бўлган квартиралар энг кўп сотувга қўйилган бўлиб, улар квартира бозорининг 17,3 фоизини ташкил қилган. Энг кам сотувга қўйилган квартиралар эса майдони 20 кв. метргача уйлардир.\nҲисоботга мувофиқ, ўтган йили бетонли уйлардан кўра ғиштин уйлар харидоргирроқ бўлган. Бундай квартиралар нархи бетондан қурилган уйлардаги муқобил майдонга эга квартиралардан 20 фоизга қиммат бўлган.\nТошкент шаҳрида маклерлик фаолияти билан шуғулланадиган 37 ёшли Маликанинг айтишича, айниқса ўтган йилнинг иккинчи ярмида квартиралар нархининг кўтарилиши кузатилди:\n- Ўтган йилда квартиралар ўртача 2-3 минг долларга қимматлади. Кейин январ феврал ойларида застой бўлди. Чет эл валютасига оид қабул қилинган қарорлар ва қора бозорда доллар нархининг кескин тушиб-чиқиб туриши натижасида яна бир оз қимматлай бошлади,- дейди маклер.\nМаликага кўра, нархларнинг кўтарилишига ўтган йилда Тошкентда пропискага оид янги қарорлар қабул қилингани ва тошкентликлар яқин қариндошларини уйларига прописка қила бошлаши ҳам таъсир кўрсатди:\n- Ўтган йилнинг 15 мартида пропискага рухсат берадиган 8 пунктли президент қарори чиққандан сўнг Тошкентда ўзи яшаётган ва қариндошлари вилоятларда бўлган одамлар яқинларини прописка қила бошладилар. Мен шундай одамни биламан. Бизнес қилади. У онасини, ака-укаларини, жиянларини жами бўлиб 16 одамни битта уйга прописка қилиб, ҳаммасини номига квартира сотиб олди. Бу акалар кейин ўз яқинларига уй сотиб оляпти. Бу ҳолат ҳам квартиралар нархининг кўтарилишига сабаб бўляпти,- дейди Малика.\nМаклернинг айтишича, пойтахт микротуманларидаги квартиралар нархи марказга нисбатан анча паст юради:\n- Масалан Мирзо Улуғбек туманининг сал четроғидаги икки хонали квартираларнинг нархи 25-27 минг доллар. Худди шундай уйлар метрога яқин жойларда 40 минг доллар атрофида. Масалан, куни кеча ЦУМга яқин жойдаги бир хонали квартира 32 минг долларга сотилди. Квартирлар нархи жойига қараб анча фарқ қилади,- дейди маклер Малика.


22:09 / 17.11.2017 2794 pdf Ўқиш режими + -\nКиши исломининг гўзал бўлиши барча турдаги аҳамиятсиз нарсаларни\nтарк этиши биландир\nЎтган сатрларда аҳамиятсиз каломни тарк қилиш борасидаги гап чўзилиб кетди. Бунинг сабаби шуки, кўпчилигимиз каломни амалдан ҳисобламай, оғзига келганини бўғзига ютмай гапираверишга одатланиб қолганимиздир. Аммо мўмин одам ўзининг Исломи гўзал бўлишини истаса, шариатда кўрсатилган барча беҳуда амалларни тарк қилиши керак.\nБунинг асосий далили ушбу рисолада биз ўрганаётган «Ўзи учун беҳуда нарсаларни тарк қилиши киши Исломининг ҳуснидандир», ҳадисидир. Бу ҳадисда аҳамиятсиз нарса умумий қилиб айтилган, фақат «гап-сўз» дейилмаган. Бунга ушбу ҳадисдан бошқа далиллар ҳам кўп. Аммо биз яна битта далил билан кифояланамиз.\nМуҳаммад ибн Каъбдан ривоят қилинади:\n«Сизларнинг ҳузурингизга аввал кирадиган киши аҳли жаннатдандир», дедилар. Бас, Абдуллоҳ ибн Салом кирди. Одамлар у томон турдилар ва хабар бердилар ҳамда:\n«Ўзинг учун энг ишончли амалинг ҳақида бизга хабар бер», дейишди. Шунда у:\n«Таъкидки, амалим заифдир. Орзу қилишим мумкин бўлган нарса қалб саломатлиги ва ўзим учун аҳамиятсиз бўлган нарсани тарк қилишим», деди».\nАсад ибн Мусо ривоят қилган.\nУшбу ривоятда Абдуллоҳ ибн Салом розияллоҳу анҳу ўзлари ҳақида Набий соллаллоҳу алайҳи васаллам аҳли жаннат деб башорат берганларининг икки сабабидан бири – аҳамиятсиз бўлган нарсани тарк қилиш эканини таъкидламоқдалар.\nБиз ўрганаётган «Ўзи учун беҳуда нарсаларни тарк қилиши киши Исломининг ҳуснидандир» ҳадиси ва ушбу ривоятдаги таъкидланган гап ва бошқа шунга ўхшаш ривоятлар банда ўзи учун динида аҳамиятсиз бўлган нарсани тарк этиб, аҳамиятли бўлган нарсага амал қилса, унинг Исломи гўзал бўлишига ёрқин далилдир.\nБир қанча ҳадисларда Исломи гўзал бўлишнинг фазли ва унга эришган банданинг савоблари кўпайтирилиб, гуноҳлари ўчирилиши қайта-қайта таъкидланган.\n«Қачон бирингизнинг Исломи гўзал бўлса, қилган ҳар бир яхши амали учун ўн баробардан етти юз баробаргача ёзилади. Қилган ёмонлиги ўз ҳолича ёзилади. То Аллоҳ жалла ва жаллага йўлиққунча шундай бўлади», дедилар».\nМуслим ва Ибн Ҳиббон ривоят қилишган.\nМўмин-мусулмон банданинг қилган яхши ишига ўн баробардан етти юз баробаргача савоб ёзилиши борасида уламоларимиз раҳматуллоҳи алайҳим жуда ҳам нафис сўзларни айтганлар.\nҲар бир мусулмонга унинг Исломи гўзалми ёки гўзал эмасми, фарқланмасдан, бир яхшилиги учун ўн савоб ёзилиши мавжуд ҳақиқатдир.\nЎндан ортиқ бўлиб, то етти юзгача бўлган савоблар эса банданинг Исломи гўзаллигига, ниятга, ихлосга, қилинган амалнинг фазлига ва омманинг унга эҳтиёжига қараб бўлади.\nМуҳтарам уламоларимиз ўзларининг бу гапларига қуйидаги далилни келтирадилар.\nАтийядан ривоят қилинади:\n«Ушбу «Ким бир яхшилик қилса, унга ўн баробар берилур» ояти аробийлар ҳақида нозил бўлган», деди. Бир киши:\n«Муҳожирларга нима, эй Абу Абдурраҳмон?» деди.\n«Ундан афзали: «Албатта, Аллоҳ заррача ҳам зулм қилмас. Агар яхшилик бўлса, бир неча бор кўпайтирур ва Ўз ҳузуридан улуғ ажр берур», деди».\nЮқоридаги гаплар асли мусулмон бўлган бандаларга оиддир. Аммо шу билан бирга, аввал бошқа динда бўлиб, кейин Исломга кирганларга ҳам бу борада алоҳида муомала бўлади.\n«Қачон банда мусулмон бўлиб, Исломи гўзал бўлса, олдин қилган барча яхшиликларини унинг фойдасига ёзади ва олдин қилган барча ёмонликларини ўчиради. Кейин эса қилганига яраша бўлади. Бир яхшилик ўн баробардан етти юзгача кўпайтирилади. Ёмонлик ўз ҳолича ёзилади. Аллоҳ таоло кечиб юборгани мустасно».\nУшбу ҳадиси шарифдан аввал Исломда бўлмай, кейин Исломга кирганларнинг мусулмон бўлишларидан олдинги Исломда яхши саналадиган амалларига ҳам савоб берилиши тушунилади. Уларнинг мусулмон бўлишларидан олдинги гуноҳлари кечирилади. Мусулмон бўлганларидан кейинги фаолиятлари эса бошқа мусулмонларнинг фаолияти каби баҳоланади.\nУламоларимиз: «Аввал бошқа динда бўлиб, кейин мусулмон бўлганларга бунга ўхшаш мақомлар берилиши учун Исломлари гўзал бўлиши шартдир», деганлар.\nГоҳида янги мусулмон бўлган одамнинг ҳам Исломи гўзал бўлиши мумкин. Бу эса жуда ҳам катта фазлдир.\nЖобир ибн Абдллоҳ розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам билан Хайбар ғазотида эдик. Бир сария йўлга чиқди. Бир кишини боқиб юрган қўйлари билан тутиб олишди ва уни Расулуллоҳ соллаллоҳу алайҳи васалламнинг ҳузурларига келтиришди. Набий соллаллоҳу алайҳи васаллам унга Аллоҳ истаганича гапирдилар. Сўнг ҳалиги одам у зотга:\n«Мен сизга ва сиз келтирган нарсага иймон келтирдим. Қўйлар нима бўлади, эй Аллоҳнинг Расули? Улар омонат. Одамлар битта, иккита ва ундан кўпни қўшишган», деди. У зот:\n«Уларнинг юзига майда тош отсанг, эгаларига қайтишади», дедилар. У бир сиқим майда тош ёки тупроқни олиб, қўйларнинг юзига отди. Улар тезлаб бориб, ҳар бири ўз эгасиникига кирди. Сўнг ҳалиги одам сафга турди. Унга ўқ тегиб, ўлди. У Аллоҳга бир марта ҳам сажда қилмади. Расулуллоҳ соллаллоҳу алайҳи васаллам:\n«Уни чайлага киритинглар», дедилар. У Расулуллоҳ соллаллоҳу алайҳи васалламнинг чайлаларига киритилди. Расулуллоҳ соллаллоҳу алайҳи васаллам фориғ бўлганларида унинг олдига кирдилар. Сўнгра чиқдилар ва:\n«Батаҳқиқ, соҳибингизнинг Исломи гўзал бўлибди. Унинг олдига кирсам, ҳузурида ҳурул ийндан икки жуфти ҳалоли туришган экан», дедилар».\nИсломнинг гўзаллигини қаранг! Бир одам иймон келтириб, Исломга кириб, мусулмонларнинг сафида туриб, ўқ тегиб ўлгани учун, жаннатга кириш ва унинг ҳури ийнларига сазовор бўлиш бахтига сазовор бўлди.\n20:50 / 17.11.2017 3181\n16:49 / 18.11.2017 4107\n18293 20:27 / 22.08.2017\n3335 00:01 / 14.05.2017\nАллоҳ таоло .Ўзингизни ўзингиз ўлдирманг Албатта, Аллоҳ сизларга раҳмлидир,, деган Нисо, 29.Ҳаёт Аллоҳ томонидан берилган ҳақ бўлгани учун уни ҳеч ким бировга давоми...\n1811 05:00 / 03.03.2017\n2579 05:00 / 03.03.2017


Ҳаммаси одамнинг ўз қўлида… | Мулоҳаза қила оладиганлар учун.\nҲаммаси одамнинг ўз қўлида…\nМай 2, 2016 от mulohaza в Иқтибос // 0 Комментариев\nҲаёт менга бир марта берилади ва бошқа ҳеч қачон қайтиб келмайди: мен «умум бахти» қачон келаркин, деб кутиб ўтиришни истамадим ва истамайман. Мен ўзим ҳам яшашни истайман, бўлмаса, яшашнинг ҳам кераги йўқ.\n…Ҳаммаси одамнинг ўз қўлида, юрагинг дов бермагандан кейин бурнингнинг тагидаги нарсадан қуруқ қоласан. Қизиқ, одамлар ҳаммадан кўпроқ нимадан қўрқадилар? Бир янги ишга жазм қилишдан, бир янги сўз айтишдан ҳаммадан кўра кўпроқ қўрқадилар.\nОдамни ўзингдан нари итарганинг билан уни тузатиб бўлмайди, бунинг устига яна у ёш бола бўлса. Ёш бола билан яна ҳам эҳтиёткорроқ бўлиб муомала қилиш керак.\nКамбағаллик айб эмас, бироқ йўқчилик бу — иллат. Сиз камбағалчиликда ҳали ўзингизнинг туғма олижаноб фазилатларингизни сақлаб қолган бўласиз, йўқчиликда эса уларни ҳеч қачон ва ҳеч ким сақлаб қола билмайди.\nЁлғон гапни ҳар доим ҳам кечириб юбориш мумкин; ёлғончилик ширин нарса, чунки у тўғри гапни топиб беради.\nОдамнинг табиатини бир чеккага йиғиштириб қўйиб мантиқнинг ўзи билан иш кўриб бўлмайди! Мантиқ билан ҳодисанинг уч томонини кўриш мумкин, инсон табиати эса миллионлаб кўринишларга эга!\nБир ўлимга ҳукм этилган одам қатл этилмасидан бир соат олдин, агар мен жуда ҳам баланд бир ерда, қоянинг тепасида, фақат иккита оёқ сиғадиган бир жойда яшашимга тўғри келганда, атрофим эса зимистон қоронғулик, тубсиз, интиҳосиз океан, абадий зулмат, абадий ёлғизлик ва абадий бўрон эсиб ётган бир муҳит бўлса-ю, шу бир қарич ерда тик туриб, бир умр, минг йил, миллион йил яшашга тўғри келса, шунда ҳам шу ҳаёт ўлиб кетганга қараганда минг марта афзал, деб билардим! — деган экан. Фақат яшамоқ, яшамоқ ва яна яшамоқ!\nБеркитадиган нарсаси бўлмаган кишилар ўзларини бахтли деб билсалар арзийди.\nҲаётнинг бутун сир-асрорлари икки табоқ ҳажмли китобча ичига бемалол сиғиб кетади!\nКимда виждон бўлса, хатосини англаса, ўзи азобини тортаверади. Бу жазо унинг учун қамоқдаги маҳбасликдан ҳам баттар.\nБошқалар нима деркин, деб ўтириш ожизликнинг биринчи белгисидир!\nҲамма нарсада чек-чегара деган нарса борки, ундан нарёғига ўтиш хатарлидир. Зотан, бир марта чегарадан чиқдингми, кейин орқага қайтиш керак бўлади.\n…Омад келмагандан кейин ҳамма нарса бемаъни бўлиб кўринади!\nМақола 506 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Қайғули хабар: яна бир оила яқинидан...\n08.07.2020 23:16 0 5496\nНавоий шаҳрида яшовчи 52 ёшли Б.А. (эркак) жорий йил 30 июнь куни тез тиббий ёрдам машинасида шифохонага «COVID-19» инфекциясига гумон билан олиб келинган.\nССВ хабарига кўра, унга «COVID-19», икки томонлама бронхопневмониянинг ўта оғир кечиши ташхиси қўйилган. Касаллик ўткир юрак қон-томир ва нафас етишмовчилигининг 3-4-даражаси, ўткир бош мия ва ўпка шиши асоратлари билан кечган.\nБироқ шифокорлар томонидан стандартлар асосида ўтказилган реанимацион муолажаларга қарамасдан бемор ўткир юрак қон-томир ва нафас етишмовчилиги, ўткир бош мия ва ўпка шиши оқибатида вафот этди.\nБугун ўлимлар сони бўйича кунлик кўрсаткич янгиланди. Бунга қадар бир кун давомида энг кўпи уч бор ўлим ҳолати қайд этилган бўлса, бугун навоийлик қурбонга қадар тошкентлик икки нафар ва қорақалпоғистонлик бир нафар бемор ҳаётдан кўз юмгани маълум қилинганди.\nНавоий ўлим коронавирус


Дональд Трамп штаби собиқ раҳбари Пол Манафорт Москвага 18 марта келиб-кетган » Ўзбекистон янгиликлари – Zamin.uz\nДональд Трамп штаби собиқ раҳбари Пол Манафорт Москвага 18 марта келиб-кетган\nДональд Трамп штабининг собиқ раҳбари Пол Манафорт Москвага сўнгги йилларда 18 марта келиб-кетган. Бу ҳақда «Газета.ru»га таяниб «Дарё» хабар берди.\nУнинг маълумотларига кўра, бир пайтлар Украина президенти Виктор Янукович қўл остида ҳам ишлаган Манафорт 2005 ва 2006 йилда Москвага 11 марта, 2008 йилда — уч марта, 2009 йилда — икки марта, 2010 ва 2011 йилларда бир мартадан ташриф буюрган.\nЎз ташрифлари чоғида Манафорт, гўёки, Кремлга боғлиқ шахслар билан алоқада бўлган.\nБундан ташқари, 2014 йил февралидан у Украинанинг «Мухолифат блоки» партияси билан ҳамкорлик қилган ва сўнгги 20 ой ичида Киевга 19 марта келган. Манафорт, шунингдек, партияга НАТОга қарши позицияни эгаллашни таклиф қилган.\nНашр хулоса қилишича, Манафортнинг Россия тарафдорлари билан алоқаси «тахмин этилганидан кўра чуқурроқ бўлиб чиққан», унинг Москвага қўниб ўтишлари эса америкалик терговчилар учун қизиқ бўлиши мумкин. Шунга қарамай, Трамп штаби собиқ раҳбарининг вакили унга қаратилган айбловларни рад этди ва Манафорт ҳеч қачон Россия ҳукуматига ишламаганлигини айтди.\n08:30 Трамп Путинга ишонишини айтди, Путин эса уни тарбияли инсон деб атади\n11:59 Трамп демократларни киберхавфсизлик борасида эҳтиётсизликда айблади\n13:37 Дональд Трамп Америка қонунларини ўзгартирмоқчи\n07:24 Трамп икки муддатга президент бўлиб қолмоқчи


Терроризмнинг мақсад ва моҳияти. — Zamaxshariy.uz\nТерроризмнинг мақсад ва моҳияти.\nМаълумки бугунги кунда дунёдаги энг хавфли иллатлардан бири бу Террроризмдир.\nМуқаддас ислом динида фирқаланиш ва гуруҳбозликдан қаттиқ қайтарилган:\n«Барчангиз Аллоҳнинг арқони (Қуръон)га боғланингиз ва бўлинмангиз! Аллоҳнинг сизларга берган неъматини эсланг: бир-бирингизга душман бўлган пайтларингизда дилларингизни ошно қилиб қўйди-ю, сизлар унинг неъматига сабаб биродарларга айландингиз. Дўзах чоҳининг ёқасида турган эдингиз, сизларни ундан халос қилди. Ҳақ йўлни топишингиз учун Аллоҳ сизларга ўз оятларини мана шундай баён қилади».\nПайғамбаримиз (с.а.в) ўзларининг кўпгина ҳадиси шарифларида мусулмонларни иттифоқликка, ҳамжиҳатликка, бир-бирларига нисбатан меҳру-оқибатли, кечиримли бўлишга даъват этиб, турли тафриқаларга бўлиниш, кишилар орасида адоват уруғини сочишдан қайтарганлар. Шунингдек, мусулмонлар орасида ҳар бир даврда ҳам бузғунчи оқимлар чиқиб туришидан огоҳлантириб, мусулмонларни бундай оқим ва гуруҳларга эргашиб кетмасликларини уқтириб, шундай деганлар:\n«Менинг умматим етмиш уч фирқага бўлиниб кетур, уларнинг ҳаммаси ҳам адашган – залолатда бўлиб, фақатгина аҳли сунна вал жамоа йўлини тутганларгина ҳидоятда бўлурлар»(асос қайси манбаа).\nПайҳамбаримиз алайҳисолату вассаломнинг хадисларидан бирида “Мусулмон унинг қўлидан ва тилидан мусулмонлар озор кўрмаган кишидир”дея такидлайдилар.Шунга кўра терроризмнинг хар қандай кўриниши Ислом дини асосларига зиддир.\nҲар қандай экстремистик ва террористик фаолиятнинг мохияти ўзгалар устидан Хукмронликка ёки мавжуд сиёсий-мафкуравий, ижтимоий-иқтисодий тартиботга қарши зўравонлик, дахшат солиш, жисмоний куч ишлатиш орқали ўзларининг ғаразлди мақсад ларига эришишдан иборатдир. Шунинг учун ҳам экстремизм ва терроризм бутун жаҳон афкор оммаси, прогрессив кучлари томонидан қораланмоқда\nТерроризм тарихий жиҳатдан пайдо бўлган дастлабки даврларданоқ ўз олдига қўйган мақсад ва вазифалари, қўллаган кураш воситалари, ғоявий даъволари билан инсоният учун катта ижтимоий хавфга айланган. Шунга кўра, мутахассислар умумий маънода терроризмга қуйидагича таъриф беришади: “Терроризм – муайян сиёсий мақсадларда, жамиятда беқарорлик келтириб чиқариш ва аҳолининг кенг қатламларида ваҳима ва қўрқув уйғотиш учун зўравонлик ишлатиш ёки зўравонлик ишлатиш билан қўрқитиш”.\nҲозирда терроризм ҳодисаси янги-янги кўринишлар касб этиб, афсуски, миқдор ва сифат жиҳатдан ўсиб бормоқда. Кейинги йилларда Евроосиё минтақаси ва Африкада қитъасида жойлашган қатор мамлакатларда ижтимоий-сиёсий вазиятга салбий таъсир ўтказаётган диний ақидапараст ва террорчи гуруҳларнинг фаоллашуви кузатилаётганини таъкидлаш зарур.\nБузғунчи ғояларга асосланган халқаро терроризм ва унинг ҳар қандай кўриниши кишилик жамиятининг ўтмишида ҳам, бугунида ҳам буту-бутун халқлар бошига оғир кулфатлар ёғдирмоқда. Ҳар йили унинг тажовизидан 100 мингдан ортиқ бегунох кишилар қурбон бўлмоқда, жамият ривожланиши, айрим давлатлар, минтақалар ва инсоният цивилизациясининг тараққиётига жиддий тахдид солмоқда ва мудхиш оқибатлар келтириб, чиқармоқда. Дунё бўйича қурол савдосининг ўсиши ва тарқалиши ҳам экстремизм ва терроризмнинг жахон миқёсида кенг кўламда авж олишига сабаб бўлмоқда. Халқаро стратегик тадқиқотлар институтининг Лондонда тақдим этилган маърузаларга кўра, жахон миқёсида йилига ўртача 50 миллиард доллордан зиёд миқдорда қурол-аслаха сотилар экан.\nДунё миқёсида халваро терроризм авж олишининг яна бир сабаби, уни қўзғатувчи омиллардан бири наркобизнесдир. Халқаро экспертлар маълумотига кўра, Афғонистонда етиштирилиб, сотилаётган наркотик моддалардан келаётган 8 миллард АҚШ доллор миқдоридаги йирик даромаднинг нақд бир миллиард дунёси биринчи рақамли халқаро террорист-Усама бин Лодежнинг хисобига келиб тушар экан. Наркобизнес хам халқаро терроризм билан эгизакдир, ундан манфаатдордир ва уни юзага келтирувчи омиллардан биридир. Терроризмнинг амал қилган тамойили ахоли ўртасида вақти-вақти билан “қўрқинч инстинктини” юзага келтириш ва шу асосда ўзининг ғаразли мақсадларига эришишдир.\nТерроризмга қарши Ўзбекистон Республикасининг ҳам асосий вазифаларидан бирига айланган.Шунга кўра Ўзбекистон бир қанча халқаро ташкилотларга аъзо.\nХалқаро террорчилик, радикал, тажовузкор экстремизм ва айирмачилик, наркотрафик ва уюшган жиноятчиликка қарши кураш Шанхай Ҳамкорлик Ташкилоти фаолиятининг энг муҳим таркибий қисмига айланган. Айнан шу вазифаларни ҳал қилиш учун Минтақавий аксилтеррор марказнинг Тошкент шаҳрида очилгани Ўзбекистон Республикасининг террорчиликка қарши курашдаги амалий саъй-ҳаракатлари, дадил ташаббусларининг ҳиссаси катта ҳисобланади.\nМамлакатимизда нафақат ташқи сиёсатда, балки ички сиёсатда ҳам ушбу жирканч ҳодиса хавфини олдини олиш масалаларига алоҳида эътибор билан қаралмоқда. Бунинг учун ҳуқуқий асос қўйилганини алоҳида қайд этиш зарур. Жумладан, Ўзбекистон Республикаси Жиноят кодексининг 155-моддасида террорчиликнинг икки хил кўриниши: халқаро ва мамлакат ичкарисидаги террорчилик ҳақида сўз боради. Ўзбекистон Республикасининг “Терроризмга қарши кураш тўғрисида”ги Қонунида эса ушбу хавф-хатар қуйидагича изоҳланади: “Терроризм – сиёсий, диний, мафкуравий ва бошқа мақсадларга эришиш учун шахснинг ҳаёти, соғлиғига хавф туғдирувчи, мол-мулк ва бошқа моддий объектларнинг йўқ қилиниши (шикастлантирилиши) хавфини келтириб чиқарувчи ҳамда давлатни, халқаро ташкилотни, жисмоний ёки юридик шахсни бирон-бир ҳаракатлар содир этишга ёки содир этишдан тийилишга мажбур қилишга, халқаро муносабатларни мураккаблаштиришга, давлатнинг суверенитетини, ҳудудий яхлитлигини бузишга, хавфсизлигига путур етказишга, қуролли можаролар чиқаришни кўзлаб иғвогарликлар қилишга, аҳолини қўрқитишга, ижтимоий-сиёсий вазиятни беқарорлаштиришга қаратилган, Ўзбекистон Республикасининг Жиноят кодексида жавобгарлик назарда тутилган зўрлик, зўрлик ишлатиш билан қўрқитиш ёки бошқа жиноий қилмишлар”.\nҲозирги давр инсон онги ва қалби учун кураш кучайганлиги билан характерланади. Демак, мавжуд маънавий таҳдидлар, мафкуравий тажовузларга қарши фақат қурол кучи билан, ҳуқуқий воситалар билан кураш кўзланган натижани бера олмаслиги Афғонистон, Покистон, Ироқ каби давлатларда бўлаётган воқеа-ҳодисалар мисолида англаб етиш мумкин.\nШуни ишонч билан айтишимиз мумкинки. Миллий анъаналаримизга мутлақо ёт бўлган экстремистик ва террористик ғояларнинг жамиятимизга кириб келишини бартараф этувчи қудратли воситалардан бири бу инсонпарварлик, тинчликсеварлик, маърифатпарварлик, бунёдкорлик ва шунингдек, миллик ва диний қадриятлардир.\nPrevious Post:Ота боласига атаган энг яхши хадя чиройли одобидир.


Ливан Бош вазири Умар Карамий ҳукуматнинг истеъфо бериши ҳақида эълон қилди.\nБундан икки ҳафта олдин собиқ Бош вазир Рафиқ Ҳаририйнинг ўлдирилган эди. Шу сабабли ҳукуматга ишончсизлик билдириш масаласи парламентда кўриб чиқилди.\nЛиван пойтахти Байрут кўчаларида минглаб одамлар ҳукуматнинг тарқатилишини талаб қилиб намойишлар ўтказди.\nНамойишчилар Ливан миллий байроқларини кўтариб чиққан ва Сурия қўшинларининг мамлакатдан олиб чиқилишини талаб қилган.


01.12.2020 20:43 0 1891\nКорол хизматкори қиролича Елизавета II нинг расмий қароргоҳи — Букингем саройидан умумий қиймати 100 минг фунт стерлингга тенг қимматбаҳо буюмларни ўғирлаганини тан олди, дея хабар берди «Daily Mail» газетаси.\nАвгуст ойида Лондон полицияси Букингем саройидан бир қанча буюмларни ўғирлаганликда гумон қилинган қирол хизматкорларидан бирини ҳибсга олгани тўғрисида хабар бергандик.\nНашрнинг маълум қилишича, саройнинг 37 ёшли хизматкори Адамо Канто қирол саройи бошлиғи сэр Энтони Жонстон-Бертга тегишли Бани рицарлик орденини ўғирлаб, eBay интернет-аукционида 350 фунт стерлингга сотиб юборган. Шунингдек, у 2007 йилдан 2010 йилгача қирло саройида хизмат қилган Мэтью Сайксга тегишли Виктория рицарлик орденини ҳам ўғирлаган.\nБундан ташқари, Канто бошқа буюмларни, жумладан, АҚШ президенти Дональд Трамп ташрифи чоғида давлат қабули фотоальбоми ва шаҳзода Уильям ва Кейт Миддлтон дастхатлари туширилган фотосуратларни ўғирлаганини тан олди.\nҚирол хизматкори буюмларни саройдаги дўкон, ходимларнинг кийим жавони, «Royal Collection» чиптахонаси, Қирол Галереяси қошидаги дўкон ва Йорклик герцог омборидан ўмарган.\nТаъкидланишича, 37 та буюм eBay орқали ҳақиқий баҳосидан анча арзон нархда сотувга қўйилган.\nОкруг судьяси Кантони махсус гаров эвазига озод қилди. Қамоқ жазосига маҳкум этилишидан огоҳлантириб, унинг ишини ҳукм чиқариш учун бошқа судга юборди.\nЎғирланган буюмларнинг ҳаммасини ҳам қайтаришнинг иложи бўлмади.\nБукингем саройи юз берган воқеа юзасидан изоҳ беришдан бош тортмоқда.\nБуюк Британия ўғрилик Елизавета II Букингем саройи сарой хизматкори\nЖамият 24/01, 17:18\nҲодиса 23/01, 22:56


Бош прокуратура Мўйноқдаги отишма юзасидан маълумот берди - zarnews.uz\nБош прокуратура Мўйноқдаги отишма юзасидан маълумот берди\nЖорий йилнинг 5 сентябрь куни соат 06:30 ларда Қорақалпоғистон Республикаси Экология ва атроф муҳитни муҳофаза қилиш қўмитаси ходимлари Т.Торениязов, Д.Каллибеков ва А.Калимбетовлар томонидан Мўйноқ туманидаги «Қазақдарья» овул фуқаролар йиғини ҳудудида жойлашган «Акпеткей» кўллар тизимида ўтказилган рейд вақтида, давлат рақами бўлмаган «УАЗ» русумли автомашинада бўлган ноқонуний ов билан шуғулланиб келган 5 нафар фуқаролар инспекторларнинг қонуний талабига бўйсинмасдан, воқеа жойидан қочиб кетишни кўзлаб, қўмита ходимлари бошқарувидаги давлат рақами 95 Y 469 GA бўлган автомашина балонига ўқ отар ов милтиғи билан ўқ узиб, воқеа жойидан яширинишган.\nМазкур ҳолат юзасидан Мўйноқ туман прокуратураси томонидан 2019 йил 6 сентябрь куни Ўзбекистон Республикаси ЖКнинг 219-моддаси 2-қисми билан жиноят иши қўзғатилган.\nБош прокуратура хабарига кўра, тергов ҳаракатлари давом этмоқда.\nНоқонуний овчилар 4-5 кишидан ташкил топган бўлиб, уларнинг ичида ўрмон хўжалиги ходими ҳам бўлган, улар 20 бош кийикни отиб ўлдирган.\nОдамларни рози қилиш учун иш маҳаллабай тизимда жорий қилинади\nАввал ҳам бир ўғлини сотиб юборган аёл 3 ёшли ўғлини 4 минг долларга сотётганда қўлга олинди\nЁшлар божхона соҳасида ишлашга қизиқадими?\nБолалар самолётнинг қўниш жараёнини кузатди\nСамарқандда йўловчи талашган киракашларга чора кўрилди


24.03.2018 14:05 0 10003\n«Ижтимоий тармоқларда айримлар ўзини кўз-кўз қилиш мақсадида ёки атайлаб бировнинг обрўси, шаънига путур етказиш мақсадида қўпол муомалада бўлаётгани, ҳақорат қилаётганининг гувоҳи бўляпмиз. Тўғри, интернет чегарасиз. Аммо бу интернетда ҳамма хоҳлаган ишини қилиши мумкин, ҳақорат қилганлар жазоланмай қолади, дегани эмас-ку? Уларга ҳам чора кўриладими? Қонунчиликда бундай меъёр кўрсатилганми?»\nижтимоий тармоқ ҳақорат\nЖамият 24/01, 21:00\nҲоким одамларни ҳақорат қилгунча, шароитни яхшилашни ўйласа бўлмайдими?


Жанубий Кореянинг ўт ўчирувчи вертолёти Шимолий Корея ҳудудига ўтиб кетди\nЖаҳон 11:26 / 23.04.2019 16205\nЖанубий Кореянинг Шимолий Корея билан чегарадош ҳудудда ёнғинни ўчиришда иштирок этаётган ўт ўчирувчи вертолёти тасодифан қўшни давлат ҳудудига ўтиб кетди. Бу ҳақда Yonhap ахборот агентлиги хабар берди.\nЖанубий Кореянинг ўрмон хўжалиги бошқармасига тегишли бўлган вертолёт Хвачхон уездидаги ўрмон ёнғинларини ўчиришга жалб қилинган бўлган. Вертолёт ўт ўчириш вақтида Шимолий Корея ҳудудига 1,7 км кириб кетган. Учувчи бир дақиқадан кейиноқ хатосини англаб, тезда Жанубий Кореяга қайтган.\nАхборот агентлигининг таъкидлашича, Жанубий Корея воқеа ҳақида дарҳол Шимолий Кореяга хабар берган ҳамда юз берган ҳодиса атайин қилинмагани ва иғво характерига эга эмаслигини маълум қилган. Сеулда бундай воқеалар бошқа қайтарилмаслигига ваъда берилган.


Бозор иқтисоди ва глобаллашув афсонадан бошқа нарса эмас | Najot.org\nБозор иқтисоди ва глобаллашув афсонадан бошқа нарса эмас\n06.07.2019 Нажот 0 коментариев Huawei компанияси. қора рўйхат,АҚШ,Хитой\nАҚШ Савдо вазирлиги Хитойнинг Huawei номли гигант компаниясини экспорт бўйича қора рўйхатга киритиш тўғрисида қарор қабул қилди. Бу рўйхат бўйича, Huawei АҚШ компанияларидан хизматлар ва товарлар сотиб олишдан маҳрум бўлади. Ҳақиқатдан ҳам, Google каби Америкадаги йирик компаниялар ўз маҳсулот ва хизматларини Huaweiга сотишни бевосита тўхтатиб қўйди.\nКапиталистик тузум дарғалари жаҳон савдо эркинлиги, мол ва бозор глобаллашуви, мол ва товарларнинг эркин ҳаракатланиши каби нарсалар тўғрисида тинмай оғиз кўпиртириб келишади. Бироқ бу тузум дарғалари ва Ғарб ошиқлари инкор қилиб, тортишиб келган нарса Huawei компанияси билан бўлган муомалада очиқ юзага чиқди-қолди. Яъни, глобаллашув АҚШ ва Ғарбий Европа истаган тизимдир. Улар глобаллашув баҳонаси билан максимал даражада молиявий даромадларга эга бўлишни кўзлашган бўлиб, бу билан ўз компанияларининг Жаҳон бозорларига кириб олишини, товар ва хизматларини ҳеч қандай солиқ ёки божхона тўсиқларисиз сотилишини ҳамда дунёнинг турли бурчакларидаги маблағлар ўшаларнинг гигант компанияларига қарашли банкларга келиб тушишини исташади. Америка ҳам, капитализм дарғалари ҳам бир нарсани, яъни дунёда айнан мана шу глобаллашув тизимидан фойдаланадиган бошқа гигант компаниялар етишиб чиқишини мумкинлигини, улар ҳам ўз товар ва хизматларини Америка ва Европада сотишни, маблағларни қарама-қарши йўналиш бўйича ҳаракатлантиришни исташини ҳисобга олишмади. Масалан, Huawei ва ZTE каби компаниялар қилаётгани каби. Шу ерда Америка бозор ва глобаллашув қонунларига зид равишда дабдурустдан Huawei компаниясини ўзи ясаган қора рўйхатга киритилганини, эркин савдо қила олмаслигини эълон қиляпти.\nАмерика ва капитализм тузуми дарғалари доим сиёсий ва иқтисодий ўйин режасини ўзлари тузишга, ўйин қоидаларини ўзлари ишлаб чиқишга одатланишган. Бунинг даромадини аввалу охир ўзларининг гигант компаниялари кўришини исташади. Яъни, уларга кўра, товар ва хизматлар бой шимолдан фақир жанубга оқишда давом этиши, ундан олинган маблағ оқими тўппа-тўғри ўйинбошилар ва ўйинни ўйлаб топганларга келиб тушиши лозим. Энди, ўйин мувозанати салгина бузилса, Америка ва унинг капиталист шериклари ўйин қоидасини ўзгартиришга ёхуд ўйиндаги томонлардан бирини чиқариб юборишга ўтишди. Чунки у катта фойда кўраётгани ва ўйинбошларидан бирига айланаётгани кўриниб қолди. Чунки Huawei компанияси бозорнинг катта қисмини ўз назорати остига ола бошлади. Америка эса, уни ўзига чайқовбозор қилиб олган. Шу боис, Америка Huaweiга юзсизлик билан орқа ўгирди, барча ўйин қоидаларини бебошлик билан бузиб, эркин иқтисод, глобаллашув, нарх-наво қурилмаси каби қонунларини ортга улоқтирди.\nОқибатда иқтисод ўйини тизгинини қўлида маҳкам ушлаб турган давлат Америка бўлиб қолмоқда. Ҳеч бир томоннинг – агар АҚШ компаниялари ва даромад манбаларига таъсир қилса – жаҳон бозоридаги даромаднинг бирор қисмини эгаллашига йўл қўймаяпти. Энди, бу томон Америкага энг катта иқтисодий рақобатчи бўлиб турган Хитой бўлсачи, нима бўлиши мумкин ахир?!\nШу нуқтаи назардан, энг йирик компанияларнинг фақат АҚШ капиталига эга эканини, баъзан уларнинг Британия, Германия ва Швеция каби Европа давлатлари билан ҳамкорлик қилаётганини кўрсак, ажабланмаймиз. Шунингдек, АҚШнинг миллий даромади билан дунё давлатларининг ҳатто Европанинг даромади ўртасида улкан фарқ мавжудлиги ҳам ажабланарли ҳол эмас.\nБир пайтлар, иқтисодий кризислар юз бермаган, АҚШ-Хитой ўртасида савдо урушлари аланга олмаган даврда, Хитой маълум вақт ўз компанияларини АҚШ капитали билан ишлатиб келди. Чунки Америка Хитойни сармоя ўрни деб билар, унинг саноати менга қайтади, деб ҳисоблар эди. Бироқ Хитой саноат бунёд этиш босқичини муваффақиятли тамомлаб, ўзининг махсус молия ва саноат муассасаларини бино қилишга қодир давлатга айлангач эса, иқтисодий сиёсий ўйинга таҳдид туғдирадиган бўлиб қолди. Ҳолбуки, иқтисодий сиёсий ўйин қоидаларини усталик билан тузган Америка молия муассасаларидир.\nHuawei компанияси Американинг Motorola, Lucent каби телеком компаниялари манфаати учун ишлаган пайтда бу компанияга худди қаср хизматкорлари каби қарар эди, масалан лаззатли ва тансиқ таомларни еб-ичаверади, аммо уларнинг эгаси бўлолмаган хизматкор каби. Бу ҳолат янги аср бошларида шундай эди. Бироқ Хитой компанияси зум ўтмай, назорат ва тарқатиш қурилмаларидан бошлаб, уяли қурилмаларга қадар барча телеком бозорига ҳукмрон бўла бошлади… Ана шунда Америка – энди Huawei капиталистик ўйин ичида бўлишга ҳаққи йўқ, деб билди, Huawei эса, глобаллашув ва эркин бозор рост нарса, улардан фойдаланиш мумкин, деб ўйлади. Уларнинг афсона ва ёлғон эканини, фақат мустамлакачилик ҳукмронлигини зўрлаб ўтказишда фойдаланадиган қуроллигини, бу ўйиндан ўз ихтиёри билан чиқиб кетиши кераклигини, акс ҳолда, чиқариб юборилишини билмади.\nШу ерда бу ўйиннинг аслида ва ҳақиқатдан сиёсий ўйин эканлигини, у мабда-системалар ўртасидаги қақшатқич курашга асосланганлигини билиш лозим. Чунки ким жаҳон бозорида бирор нарса сотишни истаса, у албатта дунёда халқаро даражада мустақил бўлиши шарт бўлади. Чунки бу жаҳон бозори ҳамма учун очиқмас ва у ердаги тижорат ҳам эркин эмас. У ерда товар ва хизматлар билан савдо қилиш – баъзилар ўйлаганидек – қўлингда харидоргир товаринг борми, тамом, сотиб фойда қиласан, дегандек осон эмас. Йўқ, жаҳон бозорида ундай эмас. Бу бозор худди Лас-Вегас каби шаҳарлардаги казинога жуда ўхшаб кетади… Ўйинчи казино қонунига мувофиқ ўйнайман, шу эълон қилинган ўйин қоидасига амал қилсам, бўлди ё ютаман ёки ютқазаман, деб ўйнайди. Лекин аслида, ундай бўлмайди. Казинода фойдани доим казино ва унинг эгаси кўради, ўйинчи эса, казино эгалари истамаса-да, мен юта оламан, деган гумонда ўйнайверади.\nШунинг учун Хитой Америка билан кураш, аслида, иқтисодий молиявий кураш эмаслигини, балки жаҳон бозорига мустақил эгалик қилиш устидаги кураш эканини, яъни мабда-системалар ўртасидаги сиёсий курашлигини англамоғи керак эди. Хитой сиёсий қараши заифлиги ва системалар қоидасига риоя қилмаслиги сабабли воқени тўғри кўра олмади. Инида ётган ва ўйингоҳида турган шер билан беллаша оламан, деб ўйлади… Аммо ўйин ҳам, кураш ҳам ўрмон шерининг манфаатига қараб ўзгариб, алмашиб туришини билмади.\nНиҳоят, шуни таъкидлаш лозимки, фақат мабда-системаси бор давлатгина бундай аччиқ воқени ўзгартириши мумкин. Системага эга давлатгина молия ва иқтисод оламида янги усул яратишга қодир бўлади, бу усул мулкдорлар хатти-ҳаракатини ва АҚШ иқтисодини фалаж қилиб, эркин бозор ва глобаллашув, деган афсоналарни йўққа чиқаради. Албатта бунга рошид Халифалик давлатигина қодир. Чунки Ислом мабдаси Халифалик давлатига нопок ва зулмкор ўйинлар қоидасини ишлатмасликка ундайди. Зеро, ушбу давлат эртага судхўрлик, акциялар ва қимматбаҳо қоғозлар муомаласини тақиқлаган пайтда, АҚШдаги мулкдорлар Халифалик давлати молларига босим қилиш ёки ҳукмронлик қилиш имкониятидан маҳрум бўлишади. Халифалик давлати пул учун асос сифатида доллар билан еврога орқасини ўгириб, кескин равишда олтин ва кумушни асос қилиб олган пайтда, Америка молиявий тизимдаги асосий ҳукмронлик қуролидан ажрайди. Ушбу давлатимиз дорул ҳарб билан муомала қилиш ва савдо олиб бориш билан боғлиқ қонунларни табанний қилган пайтда, Америка глобаллашувни ҳам йўқотади, йўқотганда ҳам, бутун географик жиҳатдан узоқ-узоқларга йўқотади.\nШундай қилиб, демак, оламни оламий капитализм ёвузлигидан ва очкўз капиталистлар ёмонлигидан фақат битта давлат қутқара олади. У ҳам бўлса, тузуми Ислом, асоси адолат, манбаи ваҳи бўлган давлатдир. Ушбу ваҳи Ўз бандалари ҳолатини билгувчи одил Аллоҳдан келган.\nАллоҳ Субҳанаҳу ва Таоло бундай марҳамати қилади:\n﴿لَقَدْ أَرْسَلْنَا رُسُلَنَا بِالْبَيِّنَاتِ وَأَنزَلْنَا مَعَهُمُ الْكِتَابَ وَالْمِيزَانَ لِيَقُومَ النَّاسُ بِالْقِسْطِ وَأَنزَلْنَا الْحَدِيدَ فِيهِ بَأْسٌ شَدِيدٌ وَمَنَافِعُ لِلنَّاسِ وَلِيَعْلَمَ اللَّهُ مَن يَنصُرُهُ وَرُسُلَهُ بِالْغَيْبِ إِنَّ اللَّهَ قَوِيٌّ عَزِيزٌ﴾\n«Қасамки, Биз Ўз пайғамбарларимизни аниқ ҳужжат-мўъжизалар билан юбордик ва улар билан бирга Китоб ҳамда одамлар адолатни барпо қилишлари учун мезон-тарози туширдик. Яна Биз темирни туширдик-яратдик. Унда куч-қувват ва одамлар учун манфаатлар бордир. Аллоҳ ғайбда (бандалари кўзига кўринмасдан) турган ҳолида Ўзига ва пайғамбарларига (Аллоҳ йўлида жиҳод қилиш билан) ёрдам берадиган кишиларни билиш учун (темирни яратди). Албатта Аллоҳ кучли, қудратлидир» [Ҳадид 25]\nДоктор Муҳаммад Жилоний\n← БМТ икки қўзғолон ўртасида нега иккиюзламачилик қилди?!\nҚуддус кунини нишонлаш керакми ёки Қуддусни озод қилиш?! →\nБМТ икки қўзғолон ўртасида нега иккиюзламачилик қилди?!\nبِسْمِ اللهِ الرَّحْمٰنِ الرَّحِيمِ БМТ икки қўзғолон ўртасида нега иккиюзламачилик...


Абдулла Қодирий:Ўткан кунлар-4 – mulkdor.com\nАбдулла Қодирий:Ўткан кунлар-4\nDecember 17 2018, 01:12 АдабиётКитобларКутубхона\n4. МАРҒИЛОН ҲАВОСИ ЁҚМАДИ\nЭрталабки чой ҳозирланған. Отабек хомуш ўлтуруб, Ҳасанали эрса унинг ҳолини таъқиб этмакда эди. Орадағи сўзсизлик бир пиёладан чой ичкунча бузилмади. Охирида Ҳасанали Отабекнинг тусига бир неча қайта кўтарилиб қўйди.\n— Бир неча кундан бери хомушроқ кўринасизми?\nОтабек савол ташлағучиға қараб олди ва тасдиқ ишорасини бериб:\n— Билмадим, — деди ва бир оз тўхтаб изоҳ берди. — Хомушлигим сизга ҳам сезилдими, билмадим… Мар-ғилон ҳавоси мизожимга тўғри келмаганга ўхшайдир…\n— Айтканингиздек, — деди Ҳасанали. — Марғилоннинг ҳавоси бузиқ экан, бир-икки кундан бери маним ҳам аҳволим ўзгариб бошлади. Марғилондан тез жўнамасақ мен ҳам ишдан чиқадирған ўхшайман…\nБу гапдан кейин Ҳасаналининг кўзи бекка тикилган эди, агар тундаги уйқусираш Ҳасаналининг ўйлаған эҳтимолига тўғри келса, ўзининг ҳалиги сўзи Отабекка бир ўзгариш беришида шубҳа қилмас эди.\nОтабек боши берк кўчада қолғондек бўлди, жавобға қийналди:\n— Кетамиз, — деди бир оз ўйланғандан кейин, — мол баҳолари тўғрисида битиша олмай турамиз — олғучилар арзон сўрайдирлар. Шунинг учун тағин бир неча кун қолишимизға тўғри келармикин. Билмадим…\nҲасаналининг синаши ниҳоятига еткандек бўлди, ҳатто юқоридағи жавобни эшиткан вақтида нима учундир ўзини бир турлик кулгидан аранг тўхтатиб қолған эди. Яна ўртада хомушлик ҳукм суриб, Ҳасанали ишни тузикроқ очиш ва ё шу кўйи қолдириб кетабериш талашида эди. Ҳасанали бекнинг ҳар бир сирига ўзини маҳкам деб ҳисоблағанлиқдан, дарҳақиқат, Отабекка маҳрам бўлишға лойиқ бир меҳрибончилиққа эга бўлғанлиқдан хўжазодаси билан очиқ сўзлашиш фикрига келди. Бир неча дақиқа муқаддима учун режа қуриб ўлтургандан сўнг тилга келди:\n— Ўғлим, Отабек.\n— Айтингиз-чи, мен сизнинг кимингиз?\nОтабек, Ҳасаналининг мақсадиға тушунолмай маж-ҳул унга назар ташлади:\n— Сизми? — деб кулимсиради. — Отам бўлмасангиз ҳам мени оталиқ муҳаббати билан суйган содиқ ва меҳрибон бир кишимсиз — яъни маънавий отам.\n— Баракалла, ўғлим, — деди Ҳасанали, — жавобингиз ўз ўйлағанимчадир. Энди сиздан шуни ҳам сўрайин: хўжасиға содиқ бир қул, сизнинг таъбирингизча, маънавий бир падар ўз ўғлиға ёмонлик соғинарми, бу тўғрида жавоб берингиз-чи?\nОтабек кутилмаган бу саволдан ажабланди:\n— Сўзингизга тушунолмадим, ота, — деди, — шундоғ бўлса ҳам жавоб бераман: бу кунгача сиз ёлғиз менинггина эмас, бизнинг оиламизга оталиқ мавқиъида туриб, яхшилиқдан бошқани соғинмай келасиз.\nҲасанали тусини бузмади:\n— Илгарироқ балки шундоғ бўлғандир, аммо энди, айниқса сиз…\n— Айниқса мен… очиб сўзлангиз.\n— Айниқса сизнинг менга сақлаған ишончингиз тугалганга ўхшаб, ўзимдан қандоғ камчилик ўтканига ҳайратдаман.\n— Қизиқ гаплар сўзлайсиз, — деди Отабек, таажжуби ортқан эди. — Менга қандоғ ёмонлик соғиндингиз-ки, сизга ишончим битсин? Васвасаланишнинг ўрни йўқ, мундан сўнг ҳам сизнинг хайрихоҳона кенгашларингизга, ҳам вужудингизга муҳтожман, амонатим, бошқам мундан кейин ҳам она қорнида сақланғандек сизда сақланишиға ишонаман ва бунга сизнинг ҳам амин бўлишингиз керак, ота.\n— Лекин… тил билан кўнгил бошқа-бошқадир, ўғ-лим…\nОтабек бу терс ва қўрс муқобаладан тоқатсизланди:\n— Янглишасиз, ота.\n— Янглишмайман, билъакс билиб, қаноатланиб сўз-лайман.\n— Тилим билан кўнглимнинг бошқалиғини исбот қилингиз.\nҲасанали гиналик қиёфада қошларини чимирди ва:\n— Мендан яшириб юрган бир сиррингиз бор, — деди.\n— Сиздан яширғон бир сиррим бор?\n— Бор ўғлим, бор, — деди Ҳасанали, — агар даъвонгиз тўғри бўлса, менга чиндан ўз кишим деб қарасангиз ўша сирни яширмангиз.\nОтабек тўсатдан ўзгариб, бояғи асабийлик ҳолатини йўқотти, шундоғ бўлса ҳам ўзини йиғиб кулган бўлди:\n— Ҳали шунақа сиздан яширин сиррим борми?\n— Бўлмаса, марҳамат қилиб кашфингизни сўзлангиз.\nҲасанали пиёлани оғзига кўтариб, чойни ҳўплади, кашфини очти:\n— Марғилонға келган кунлардан бошлаб сизда қизиқ бир ҳолат бор, — деди, — сиз бу ҳолатни «Марғилон ҳавоси ёқмади» деб таъбир қилсангиз ҳам мен мундан бошқа нарсалар пайқайман…\nОтабек ўзига қаттиғ тикилиб турған Ҳасаналидан юзини четка буришка мажбур бўлди. Гўё бу сеҳргар чол ҳамма сиррни бетдан ўқуб олар эди. Ҳасаналини ҳамон ўзига тикилиб турғанини билиб, манглайини қашиған бўлди:\n— Хўш, давом этингиз…\n— Бу сиррингизни мендан яширмоқчи бўласиз, — деди тамом қаноат билан Ҳасанали, чунки, энди ўз кашфига жуда ишонған эди. — Хайр, яширмоққа ҳам балки ҳаққингиз бордир… аммо шу кўйи сир сақлаш билан бирар натижага етиш мумкинми?\nОтабек қип-қизил қизариб гуноҳкорлардек ерга қара-ған эди. Ҳасаналининг юзига падорона тараҳҳум туси кириб, кексаларга махсус оҳангдор бир товуш билан бек-нинг устидаги оғир юкни ола бошлади:\n— Айби йўқ, ўғлим, — деди, — муҳаббат жуда оз йигитларга муяссар бўладиған юрак жавҳаридир. Шунинг билан бирга кўб вақтлар кишига зарарлик ҳам бўлиб чиқадир. Шунинг учун куч сарф қилиб бўлса ҳам унитиш, кўб ўйламаслик керакдир.\nБу кейинги гап билан Отабек кўтарилиб Ҳасаналига қаради ва узоқ тин олиб яна ерга боқди. Гўё бунинг ила «унитиш мумкин эмас» деган қатъий сўзни айткан эди. Ораға сўзсизлик кирди. Иккиси ҳам фикрга толған эди. Ҳасаналининг ортиқча берилиб ўйлаған кезда соқолини қайириб тишлайдиган бир одати бўлиб, ҳозир ҳам соқолини ямлаш билан машғул эди. Узоқ ўйлағандан сўнг ишнинг очилмай қолған қисмини ешишни бошқа вақтға қолдирмоқчи бўлди. Чунки Отабек шунинг ўзига ҳам яхшигина қизариниб, бўртинган эди.\nШавкат раҳмон-орзу тасбеҳи\nАжойиб кунларнинг бирида уйғониб кетаман уйқудан, юракнинг энг чуқур ерида оғриққа айланган туйғудан. Бир қўшиқ бўламан дарёдай юракнинг энг чуқур ерида, боқаман дунёга ...\nАдабиётFebruary 27 2019, 05:02\nШавкат раҳмон-ёрилган ҳаракат баёни\nБир одам изладим... изладим ғариб, жуфти йўқ бургутдай хунук қишладим. Кездим армон тўла бир жом қидириб, малаклар йиғлади, итлар тишлади... Умринг узоқ бўлсин, эй дарёжоним, ...\nАдабиётFebruary 23 2019, 09:02


Хайрулла Ҳамидов: Аталанта, қоч, Элдорадо келяпти... — Sof.uz\nХайрулла Ҳамидов: Аталанта, қоч, Элдорадо келяпти...\n17.01 13:18 609 Спорт\nПУЛТНИ ОЛ, 22:00 БЎЛДИ..!\nБугун "Женоа" 18-тур учрашувида "Аталанта" меҳмони бўлмоқда. Ана шу учрашув ҳақида футбол мутахассиси Хайрулла Ҳамидов ўз фикрларини билдириб ўтди.\nХуллас, кечаги сўров натижаси ёмон чиқмади (баъзилар қайси ўйинни бериш учун қўйилган сўров деб ўйлашибди), Бергамодаги ўйинга қизиқувчилар сони кутганимдан кўпроқ чиқди.Лекин ҳеч ўйламаган эканман, услуби ўта ёқимли бўлган, Италиянинг халқ чемпиони - "Аталанта" клубини рақиб сифатида кузатиб шарҳлашга тўғри келаркан. Ахир, унга қарши "Женоа"миз тўп сурадику:)\nЭлдор Шомуродов кубок ўйинида асраб қўйилганидан бу баҳсда асосийда тушади деган юз фоизлик ишонч бор. Ўйин "Энфилд"даги даҳшатли учрашув билан деярли параллел бўлса-да, ўша учрашувга-да зўр рақобатчи бўла оляпти.Мухлисларга маслаҳатим: АПЛ жангидан ярим соат роҳатланишсин, 22:00да нима қилишни менсиз ҳам билишади:)\nАталанта, қоч, Элдорадо келяпти...


Мавсум ишлари қизғин\nС начала работы biznes-daily.uz 6 448 665\nГлавная Все новости Узбекистана Мавсум ишлари қизғин\nФарғона вилояти пиллакорлари жорий йилда 2 минг 360 тонна қимматбаҳо хомашё етиштиришни режалаштирган.\nДавлатимиз раҳбарининг 2017 йил 29 мартдаги “Ўзбекипаксаноат” уюшмаси фаолиятини ташкил этиш чора-тадбирлари тўғрисида”ги қарори бу борадаги ишларни янада такомиллаштиришга хизмат қилаётир.\nВилоятда ипак қурти парвариши бўйича 2 минг 200 тажрибали мутахассисдан иборат назорат ва ёрдам гуруҳлари тузилган. 36 минг 375 хонадонга 44 минг қути ипак қурти тарқатилган. Айни пайтда ипак қурти тажрибали пиллакорлар томонидан юқори технологиялар асосида парваришланмоқда. Ипак қурти боқиладиган хонадонларга 7 миллиард 625 миллион сўмлик моддий–техник ресурслар берилиб, пиллакорларга зарур тавсиянома ва эслатмалар тарқатилган. Шу кунларда гуруҳ аъзолари ҳар бир хонадонга бориб, ипак қуртининг ривожланиш ҳолатини кузатмоқда, зарур тавсиялар бермоқда.\nТошлоқ тумани пиллакорлари жорий йилда 3 минг 600 қути ипак қурти парваришлаётир. "Қумариқ", "Хонариқ", "Навбаҳор", "Заркент" маҳалла фуқаролар йиғинлари ҳудудларидаги фермер хўжаликларида айни пайтда иш қизғин.\n– Бу йил 2 қути ипак қурти парваришламоқдамиз, – дейди "Мўйиддинжон" фермер хўжалиги пиллакори С.Йўлдошева. – Ҳар қутидан 60 килограмдан ҳосил олишни режалаштирганмиз. Бунинг учун барча шароит етарли. Олдиндан бўнак пулларини ҳам беришди.\nВилоятда пиллакорларга зарур шароит яратилгани, улар ҳар томонлама қўллаб-қувватланиб, илғорлар мунтазам рағбатлантириб борилаётгани юқори сифатли ҳосил етиштириш ва уни ўз вақтида йиғиб олишда муҳим омил бўлаётир.


Макровит – Meducate.uz – Дорилар ҳақида маълумотлар ўзбек тилида\nHome Йўриқномалар Макровит\nПрепаратнинг савдо номи: Макровит®\nДори шакли: пастилкалар\n1 пастилка қуйидагиларни сақлайди\nРетинол пальмитати синтетик мойли шакли\n(А витамини) 1,7 млн.ХБ/г) 0,88 мг\nКолекальциферол концентрати, мойли шакли\n(1 млн.ХБ /г) (D3 витамини) 0,10 мг\nАскорбин кислотаси (С витамини) 80,0 мг\nТиамин нитрати (В1 витамини) 0,50 мг\nРибофлавин (В2 витамини) 0,60 мг\nПиридоксин гидрохлориди (В6 витамини) 1,00 мг\nЦианокобаламин 0,1% маннитолда (Е 421)\n(В12 витамини) 2,00 мг\nНикотинамид (РР витамини) 5,00 мг\nКальций пантотенати (В5 витамини) 5,00 мг\nα-токоферол ацетати (Е витамини) 5,00 мг\nЁрдамчи моддалар: лактоза моногидрати, мандарин ароматизатори 61105, шафтоли ароматизатори 78123-33, полисорбат 80, глицерол, канакунжут мойи, сорбитол, суюқ декстроза (қуруқ модда), магний стеарати, қуёш шафақи бўёвчиси (Е110), титан диоксиди, капол 600 фарма, сахароза, повидон, кўпикни сўндирувчи 1510.\nТаърифи: думалоқ, икки томонлама қавариқ зарғалдоқ рангли пастилкалар.\nФармакотерапевтик гуруҳи: поливитаминлар.\nАТХ коди: А11ВА.\nМакровит® таркибида 10 та энг муҳим витаминларни сақлайди, улар организмда кўп сонли биокимёвий жараёнларни бошқарилишида иштирок этади.\nВ гуруҳи витаминлари (В1, В2, В6, пантотен кислотаси ва никотинамид) углеводлар, ёғлар ва оқсилларни метаболизмида, шунингдек нерв тизимини фаолиятида иштирок этади.\nА витамини эпителиал хужайраларни ривожланиши ва кўз тўр пардасидаги ёруғликка сезгир пигментни биосинтези учун зарур.\nD витамини кальций балансининг мувозанатини тутиб туришда муҳим роль ўйнайди ва суяклар ва тишларни тўғри минерализация бўлишига ёрдам беради.\nС витамини темирни сўрилишини оширади ва организмдаги кўпчилик оксидланиш-қайтарилиш жараёнларида иштирок этади.\nЕ витамини табиий антиоксидант бўлиб, хужайра мембраналарини шикастланишдан химоя қилади ва уларнинг функционал имкониятларини сақлайди.\nМакровит® витаминларга бўлган юқори эҳтиёж ошганда ва/ёки бир хил овқатланишда ёки мувозанатланмаган рациондаги овқатга қўшимча сифатида тавсия этилган:\nжисмоний ва ақлий фаолияти ошганида (ўқиш, ишда ва уйда ишларни ҳаддан зиёд кўплиги),\nспорт билан жадал шуғулланишда ва фаол дам олишда,\nовқат маҳсулотларини ўзлаштирилиши етарли бўлмаганида (кексалар, чекувчилар, алкоголга қарамлиги бўлган шахслар),\nномунтазам ва бир хил овқатланишда (тез тайёрланадиган маҳсулотлар, овқатни номунтазам қабул қилиш),\nвазнни камайтириш учун парҳезга риоя қилишда,\nҳомиладорлик ва эмизиш даврида,\nянги мевалар ва сабзовотлар етишмовчилигида.\nВитаминларни қабул қилиш мувозанатланган ва турли хил овқатланишнинг ўрнини босмайди.\n6 ёшдан 10 ёшгача бўлган болалар: 1 пастилкадан кунига 1-2 марта.\n10 ёшдан катта болалар ва катталар: 1 пастилкадан кунига 2-3 марта.\nМакровит® пастилкаларини овқат қабул қилгандан кейин шимиш афзалроқ.\nМакровит® пастилкалари тавсия этилган дозаларда қабул қилинганида ножўя таъсирлари кузатилмайди.\nЎта юқори сезувчанлик реакциялар пайдо бўлганида препарат қабул қилишни тўхтатиш ва шифокор билан маслаҳатлашиш керак.\nАгар бирон-бир ножўя самара оғирлашса, ёки Сиз ушбу йўриқномада кўрсатилмаган ножўя самараларни сезсангиз, у ҳолда илтимос, бу ҳақида шифокорга хабар беринг.\nА ва D гипервитаминозлари.\nҚабул қилишни бошлашдан олдин, Сиз бирорта дори воситаларини қабул қилаётган ёки қабул қилган бўлсангиз, бу ҳақида шифокорга ёки фармацевтга хабар бериш керак.\nПрепаратни бошқа дори воситалари билан ўзаро таъсири кузатилмаган.\nПрепарат 6 ёшдан кичик бўлган болаларга тавсия этилмайди.\nБошқа витаминлар, витамин-минералли ва/ёки минерал мажмуалари билан бирга қабул қилишдан олдин шифокор ёки фармацевт билан маслаҳатлашиш керак.\nҚандли диабети бўлган пациентлар Макровит®ни қабул қилишлари мумкин, лекин бир пастилка 0,61 г сахароза ва 0,15 г глюкоза сақлашини, суткалик дозада 0,61 г дан то 1,8 г гача сахароза ва 0,15 г дан 0,45 г гача глюкоза бўлишини ёдда сақлашлари керак.\nЁрдамчи моддаларига нисбатан махсус огоҳлантиришлар\nМакровит® таркибида лактоза, суюқ глюкоза, сахароза ва сорбит сақлайди. Фруктозани ўзлаштираолмаслик, глюкоза-галактозани сўрилишини бузилиши ёки сахараза-изомальтаза етишмовчилиги каби кам учрайдиган наслий бузилишлари бўлган пациентлар бу препаратни қабул қилишлари мумкин эмас.\nПрепаратни овқат ва ичимликлар билан қўлланиши\nОвқатлангандан кейин қабул қилиш тавсия этилади.\nҲомиладор аёллар ва эмизувчи аёллар витаминларни шифокорнинг тавсиясига мувофиқ қабул қилишлари керак.\nПрепарат автомобилни бошқариш ва механизмлар билан ишлаш қобилиятига таъсир қилмайди.\nПрепаратнинг дозаси ошириб юборилганида дарҳол шифокорга мурожаат қилинг.\nТавсия этилган дозаларда қабул қилинганида интоксикация кузатилмайди.\nВитаминларнинг жуда юқори дозаларини узоқ муддат қабул қилиш, А ва D гипервитаминозини ривожланишига сабаб бўлиши мумкин, шунга қарамасдан, Макровит® препаратини қабул қилишда дозани ошириб юборилиш хавфи минимал даражада бўлади.\n10 пастилкадан блистерда.\n3 блистер қўллаш бўйича йўриқномаси билан бирга картон қутида.\n25оС дан юқори бўлмаган, ёруғлик ва намликдан химояланган жойда сақлансин.


КОРОНАВИРУС ТАДҚИҚОТЛАРИ: бемор қандай шароитда уйда даволаниши (...)\nКОРОНАВИРУС ТАДҚИҚОТЛАРИ: бемор қандай шароитда уйда даволаниши мумкин?\nЎзбекистон инновацион соғлиқни сақлаш миллий палатаси экспертлари коронавируснинг енгил шаклига чалинган беморларни даволаш бўйича вақтинчалик клиник қўлланма ишлаб чиқди.\nКасалликнинг енгил шаклини юқтириб, уйда ўзини ўзи яккалаган беморларни масофадан туриб даволашнинг илғор халқаро тажрибалари устида ҳам изланишлар олиб борилди. Бу коронавируснинг оғир тури билан касалланган беморларни муваффақиятли даволашда соҳа ходимлари учун қўшимча енгиллик ҳам беради, дейиш мумкин.\nМаълумки, Ўзбекистонда COVID-19 инфекциясини юқтириб олган беморлар фақат стационар шароитда кузатувга олинар ва даволанар эди.\nИнновацион соғлиқни сақлаш миллий палатаси матбуот хизмати маълум қилишича, куни кеча Соғлиқни сақлаш вазирлигига топширилган вақтинчалик клиник қўлланма уй шароитида даволанаётган беморлар билан ишлайдиган тиббиёт ходимлари учун алгоритм ҳаракатини акс эттиради. Қўлланмадан беморлар ва уларнинг оила аъзолари учун тавсиялар, бемор уйида ўзини ўзи кузатиш жараёнини акс эттириб, натижасини ёзиб бориши зарур бўлган илова ҳам ўрин олган.\nСоғлиқни сақлаш тизими ходимлари учун бугунги кун шароитига тўғри келадиган клиник исботлар, экспертлар хулосалари келтирилган.\nҚўлланмада қайд этилганидек, беморни уй шароитида даволаш касалликнинг енгил шакли кузатилганида ёки хасталик аломатларининг кам кўринишида, унинг мураккаблашиш хавфи бўлмаганида тавсия этилади.


Учқудуқда хусусий боғча ўз фаолиятини бошлади » Sensorika - Интернет центр города Навои, Узбекистан – sensorika.uz\nSensorika » Новости Навои » Учқудуқда хусусий боғча ўз фаолиятини бошлади\n17-10-2018, 12:50 - Manager - Новости Навои\nУчқудуқ туман давлат хизматлари маркази ходимларининг эътирофича, ҳудудда ташкил этилган “Гулшан” хусусий мактабгача таълим муассасаси фаолиятини рўйхатдан ўтказиш учун боғча мутасаддилари 25 дақиқа ичида ҳужжатларни қўлга олдилар. “Мурожаат бўлганда, ўзимиз ҳам қувондик - дейди марказ директори Умарқул Худайқулов. - Боиси ҳар бир ишда рақобат бўлса яхши-да”.\n“Авваллари хусусий боғча очиш ҳақида уйлаб ҳам кўролмасдик. Чунки рухсат йўқ эди. Мана энди Президентимизнинг саъй-ҳаракатлари билан ҳар бир тизимга тадбиркорлар жалб этилаяпти,- дейди МТМ мудири Ўктам Жумаев. - Мен ҳам ҳудудимизда хусусий таълим муассасаси очиб, элим учун нафим тегсин, дейман. Мени қувонтирган нарса, боғча фаолиятини йўлга қўйишда аввалига турар жойни нотурар жойга айлантириш учун давлат хизматлари марказига мурожаат этдим. Ҳужжатларим тайёр бўлгач, таъмирлашга тушдик. Иморат фойдаланишга тайёр бўлганида бор йўғи 25 дақиқа ичида фаолиятимизни рўйхатдан ўтказдик. Бу борада давлат хизматлари маркази ходимлари ишидан мамнунмиз”.\nДавлат хизматлари маркази, деб номланган ёзув остида Дамас автоулови яна сайёр қабул учун тумандан 110 километр узоқликдаги овул томон йўл олди. Шу куни “Боздун” овул фуқаролар йиғинида ўтган сайёр қабулда 30 га яқин давлат хизматлари кўрсатилди. Биргина мактабгача таълим муассасаси тизими учун ҳудуднинг 15 нафар болакайига йўлланма берилди. Ота-оналарнинг қувончи чексиз. Чунки, бу каби сайёр қабуллар фуқароларнинг барча давлат хизматларига бўлган эҳтиёжларини қаноатлантиради.\nШуни таъкидлаш жоизки, жорий йилда марказга аҳолидан жами 2772 та мурожаат келиб тушган, шундан 2761 таси яъни, 99.0 фоизи ўз вақтида ижроси таъминланган . Қолган 11 таси масъул ижрочилар томонидан муддати борлиги сабабли кўриб чиқилмоқда.\nНавоий вилоят тадбиркорларни чорлайди


Ўш ва Жалолободда шубҳали тинчлик ҳукм сурмоқда\nиюн 23, 2010\nЎшлик қочқинларнинг айримлари Ўзбекистондаги вақтинчалик лагердан ўз уйига қайтишга қарор қилаëтган бўлса-да¸ уларни зўравонликларнинг қайта жонланишига оид қўрқув ҳамон тарк этмаган.\nЎшнинг 21 июн куни махсус кучларнинг шавқатсиз рейдига учраган Наримон қишлоғи¸ қолаверса Ўш ва Жалолобод марказидаги ўзбек маҳаллалари аҳолиси атрофда нисбий тинчлик ҳукм сураëтгани¸ бироқ айнан 22 июн куни зўравонликлар қайта бошланиши ҳақидаги ваҳималар ҳамон мавжудлигини айтишди.\n22 июн¸ Ўшдаги умумвазият:\n- Аҳвол яхши. Уже одамлар қайтиб келаяпти. Масалан¸ бизнинг маҳаллада қирғизлар бор эди. Улар ҳам қайтиб келишиб бола-чақаси билан келишаяпти. Баррикадалар олинган. Унинг ўрнига охраналар қўйилган. Бундан ташқари 100 тадан кўнгилли дружинниклар қўйилган милициялар билан. Чунки провокаторлар қирғизлар бир томонда турса уларни¸ ўзбеклар бир томонда турса¸ уларни отиб қўйиб¸ жанжал бўлиб кетаяпти. Дружиначилар ўзбек ва қирғизлардан иборат. Шунинг учун провокаторларга шанс йўқ. Алоҳида фармойиш билан “Кимда қурол бўлса¸ кўнгилли равишда топширсин. Ҳеч ким жавобгарликка тортилмайди. Агар уйидан топиладиган бўлса¸ жавобгарликка тортилади” деган эълон бўлган.\n22 июн куни Ўшга туташ Наримон қишлоғидаги вазият:\n- Бугун аҳвол яхши бўлди. У ер бу ерда турган постдаги солдатлар ҳам йўқ. Битта комендант вакилхона очишган эди. Ўша ерда турибди солдатлар. Кўпчилик қайтиб келди маҳаллада. Бизнинг йўлдан ўтишаяпти қайтаëтганлар. Катта бусларда¸ машиналарда хотинлар қайтаяпти. Ўзимнинг ҳам бир-икки қариндошларим қайтди. Кеча УВДга чақирилганлар ҳам кечки пайт келишди. Бугун ҳеч кимни чақириб олиб кетганини эшитганим йўқ маҳалладан. Вертолëтдан варақалар тарқатди. Бу варақаларда тинчликни тарғиб қилишганда қирғиз ва ўзбек тилларида.\n22 июн куни Жалолобод шаҳридаги умумвазият:\n- Ҳозирча ўтган кунларга нисбатан тинч. Энди тинч бўлиб ўтиб кетсин деб умид қилиб турибмиз. Ҳозир ҳисобимизда Жалолободда 97 та уй куйган. Асосан ўзбеклар истиқомат қиладиган районларда бўлди. Бугунги кунда тинч¸ дейиш мумкин. Бозорлар очилишни бошлади. Ҳокимият ишлаяпти. Ҳокимият гуманитар ëрдамни тақсимлаш билан банд бўлаяпти. Хавфсизлик масаласи биринчи ўринда турибди. Лекин миш-мишлар бор. Шу миш-мишлар сал безовта қилиб турибди.\nАйни пайтда¸ маҳаллий вақт билан тушдан кейин Жалолобод губернатори Бектур Асанов Андижондаги қочқинлар лагеридан бошпана топган ўшлик ва жалолободликлар билан учрашди ва уларни ўз уйларига қайтишга чақирди.\n- Мен сизга Жалолобод губернатори сифатида кафолат бераман - илтимос¸ фитналарга учманг¸ шунда ҳаммаси яхши бўлади. Уйлари куйган ва бузилган одамлар компенсация олади. Ҳозир Жалолободга 500 тонна озиқ-овқат етиб келди ва уйига қайтаëтганлар бу ëрдамни оладилар.Уйсиз қолганларга юрта ва кўрпалар берилади. Келаси ҳафтадан биз жабр кўрганларга қурилиш материаллари ва пул беришни бошлаймиз¸ деди Жалолобод губернатори Бектур Асанов.


Гулистонда ҳам чинорлар кесилмоқда\n14 август 2020, Тошкент вақти: 09:48\nEltuz.com сайтида эълон қилинган рассом Элсевар карикатураси\nШу йилнинг 15 апрелидан бошлаб, Сирдарё вилояти ҳокимлигининг ободонлаштириш бошқармаси томонидан Гулистон шаҳрида чинорларни ёппасига кесиш бошланди. Бу ҳақда хабар қилган Гулистон давлат университети ўқитувчисига кўра, маҳаллий ҳокимлик чинор ва бошқа кўп йиллик дарахтларни кесиш амалиётини шаҳарни ободонлаштириш ташаббуси билан изоҳламоқда.\n“Гулистон шаҳри совет даврида чўлни ўзлаштириш баҳонасида қурилган. Бир пайтлар одам юрса оёғи, қуш учса қаноти куядиган бу шаҳарда битта ниҳол кўкартириш қаҳрамонлик эди. Буни қарангки, энди турган 60-70 йиллик чинорларни кесишяпти. Ҳайрон қоласан, халққа душманми булар. Одамлар норозилик билдиришдан қўрқишади. Аммо Тошкент томонларда одамларнинг бундай ҳоллардан норозилиги ҳақида интернетдан ўқияпмиз” дейди Гулистон университети ўқитувчиси.\nМаълум бўлишича, президент Ислом Каримовнинг 2015 йил 5 мартдаги Сирдарё вилоятига ташрифидан сўнг шаҳарни бутунлай қайта қуриш, ободонлаштириш ишларини амалга ошириш борасида ҳукумат қарори чиққан. Гулистон шаҳрини реконструкция қилиш ва ободонлаштириш мақсадида давлат бюджетидан 380 миллиард сўм миқдорида маблағ ажратилган.\nГулистон шаҳрининг 2030 йилгача бўлган даврдаги бош режасига мувофиқ, шаҳарнинг марказий қисмини реконструкция қилиш, экологик жиҳатдан зарарли корхоналарни шаҳар ташқарисига чиқариш, ҳудудлар ва транспорт йўлларини комплекс ободонлаштириш ва кўкаламзорлаштириш, шунингдек, барча зарур муҳандислик коммуникациялари билан таъминланган янги турар-жой массивларини қуриш кўзда тутилган.\nБу хусусда Гулистон шаҳар ҳокимлиги билан боғланган “Озодлик” мухбири қуйидагича жавобни олди:\n“Президентимизнинг «2015-2019 йилларда Гулистон шаҳрида ижтимоий инфратузилмани ривожлантириш дастурини ишлаб чиқиш тўғрисида»ги фармойишлари бор. Бу фармойишнинг ижроси шахсан Бош вазиримиз Шавкат Миромоновичга юклатилган. У кишининг вакили Ш. Ҳамроев Гулистондаги ободончиликка бошчилик қиляптилар. Эски чинорлар кесилиб, ўрнига бошқа мназаралари дарахтлар экиляпти. Совет даврида чинорлар жуда бетартиб экиб ташланган, шулар олиняпти. Агар талабга жавоб берса кесилмаяпти” дейди Гулистон шаҳар ҳокимлиги мулозими.\n“Озодлик” радиоси муқаддам чинорларнинг Тошкент шаҳри, Наманган, Фарғона ва Самарқанд вилоятларида кесилаётгани юзасидан хабарлар берган.


OzodDayjest: “2,7 триллионлик ўғрилик” – Давлат бюджети назорат тизими самарасиз деб баҳоланди\n22 май 2022, Тошкент вақти: 13:12\nДавлат хизматчиларига мол-мулк бўйича бир марталик амнистия берилади. Қуйи палата спикери ўринбосари давлат бюджетининг молиявий назорат тизимини танқид қилди. “Мурдани сўроқ қилган” судя ҳали ишдан бўшатилганича йўқ. Жорий ҳафта ўзбек матбуоти шу каби воқеалар ҳақида хабар берди.\nАкмал Бурҳонов: Давлат хизматчиларига мол-мулк бўйича бир марталик амнистия берилиши мумкин\nЎзбекистонда давлат хизматчиларининг мол-мулки, даромадлари ва харажатларини декларациялаш тартиби 2022 йилдан жорий қилиниши мумкин. Бу ҳақда Коррупцияга қарши кураш агентлиги раҳбари Акмал Бурҳонов маълум қилди (www.kun.uz, 29 май).\nҚайд этилишича, декларациялаш тартиби жорий этилгунга қадар муддат учун амалдорларнинг мол-мулкига амнистия берилиши кўзда тутилмоқда.\n“Давлат хизматчиси шу пайтгача олган, йиққан мол-мулкини декларацияга киритса, манбасини қандай исботлаб беради? Ўн-ўн беш йил аввал олинган мол-мулк. Уни қандай исботлайди? Олдимизда бу савол ҳам турибди. Бизда ҳозир шундай таклиф ҳам борки, хизматчиларнинг қайсидир вақтга қадар олган даромадлари мол-мулкига бир марталик амнистия эълон қилиш. Яъни биз айтаётган қонун 2022 йил 1 январдан кучга кирса, давлат хизматчиси 1 январгача бўлган мол-мулкининг манбасини декларацияда кўрсатиши, исботлаши шарт эмас. 2022 йил 1 январдан бошлаб эса у қилган ҳар бир харажати, мол-мулкини қайси пулга олгани, қаерга сарфлагани ва у пул қаердан келганини исботлай олмаса, жавобгарликка тортилади”, деган А.Бурҳонов.\nДавлат хизматчисининг қайнота-қайнонасидан тортиб бошқа қариндошларининг ҳам мол-мулки декларацияга киритиш таклифи билдирилган эди.\nА. Бурҳоновга кўра, мулк дахлсизлиги тамойилини инобатга олган ҳолда декларация доирасига давлат хизматчисининг ўзи, турмуш ўртоғи ва ота-онасининг мол-мулкини киритиш режалаштирилмоқда.\nАввалроқ бош вазир ўринбосари – инвестициялар ва ташқи савдо вазири Сардор Умурзоқов амалдорларнинг харажатлари, уйи, машинаси, кийим-кечагу соатигача назорат қилиниши лозимлиги ҳақида гапирган эди.\nСпикер ўринбосари: Давлат бюджетининг назорат тизими самарасиз\nОлий Мажлис Қонунчилик палатаси спикери ўринбосари Улуғбек Иноятов давлат бюджетининг молиявий назорат тизимини танқид қилди (“Маҳалла” газетаси, 29 май). Бу ҳақда у бюджет якунлари тўғрисидаги ҳукумат ҳисоботи муҳокамасида гапирган.\n“Бюджет ижроси билан боғлиқ назорат тадбирлари давомида камомад ва молиявий хатоликлар йилдан-йилга кўпайиши кузатилмоқда. Бу давлат бюджети ижроси бўйича амалдаги молиявий назорат тизими самарасиз ишлаётганини кўрсатмоқда. Давлат молиявий назорати тўғрисида қонун лойиҳаси ишлаб чиқилмаган, ижро муддати кечиктирилган. Таъсирчан қонун бўлмаса, молиявий назорат тизими замон талаблари даражасида ишлаши қийин”, деган У. Иноятов.\nСпикер ўринбосарига кўра, бюджет ижросидаги камчиликларни бартараф этиш учун бюджет ижросига нисбатан танқидий ёндашувни кучайтириш, вазирлик-идоралар раҳбарлари зиммасига шахсий жавобгарликни юклаш, ҳукумат эса юзага келган салбий ҳолатларни чуқур таҳлил қилиши ва таъсирчан чоралар кўриши лозим.\nЭслатиб ўтамиз, Олий Мажлис Сенати раиси Танзила Норбоева юқори палатанинг жорий йил 23 апрелдаги ялпи мажлисида охирги уч йилда бюджет маблағлари ҳисобидан ноқонуний харажатлар ошиб бораётганига эътибор қаратган эди. Т. Норбоевага кўра, 2019 йилда 1,1 триллион, 2020 йилда эса 2,7 триллион сўм бюджет маблағи талон-торож қилинган.\nХоразм: “мурдани сўроқ қилган” судья ҳамон қозилик қилмоқда\nБир неча йил аввал мурдадан “кўрсатма олгани” билан тилга тушган судья Ж. Султонова ҳамон Хоразм вилояти маъмурий судининг судьяси лавозимида фаолият юритиб келмоқда (“Рост24”, 1 июнь).\n31 май куни Тошкентда Судьялар олий кенгаши масъуллари иштирокида ўтказилган матбуот анжуманида “Рост24” мухбири айни вазият юзасидан изоҳ сўраган. Анжуманда иштирок этган кенгаш вакилларининг матбуотда эълон қилинган шов-шувли мақоладан кейин ҳам ҳолатдан хабари йўқлиги маълум бўлди. Кенгаш матбуот котиби “мурдани тирилтирган судья” бўйича алоҳида ўрганиш олиб борилиши ва натижаси бўйича ахборот берилишини айтган.\nЭслатиб ўтамиз, Kun.uz нашри 2018 йилда марҳум Маҳбуба Қурязова тирилиб, судда кўрсатма бергани ҳақидаги “мўъжизавий ҳолат”ни фош этган эди. Фуқаролик ишлари бўйича Шовот туманлараро судида даъвогар М. Қурязованинг эри Фурқат Болтаев билан никоҳдан ажратиш ҳақидаги аризаси кўриб чиқилади. Бу пайтга келиб М. Қурязова аллақачон вафот этган эди. Аммо суд раиси Ж. Султонова ва котиб Х. Матяқубов имзолаган ҳужжатда марҳума М. Қурязова суд мажлисига келгани баён этилган.\n“Қабрда ётган одамнинг судга қандай келгани ва унга қандай қилиб тушунтириш берилганини билмаймиз. Аммо бу ҳақдаги ҳужжат қўлимизда мавжуд”, деб ёзган эди нашр.\nМетро қурилиши сабабли 785 туп дарахт бошқа жойга кўчирилаётгани эътироз уйғотди\nМонопол автоширкат сотаётган “ажаларава”ларнинг хавфсизлик даражаси эътирозли саволлар туғдирмоқда\nВазир Назарбеков мусиқани ҳаром деб баҳолаётганларни “ҳовлиқмалар” деб атади\nЎзбекистонлик ютуберлар мўмай даромаддан маҳрум бўлди\nОртиқхўжаевнинг янги солиқ жорий этиш таклифи эътироз уйғотди


Huquqburch.Uz - Ижтимоий назорат: унинг мамлакат тараққиётидаги аҳамияти\nЎзбекистон танлаган демократик тараққиёт йўли мукаммал назорат тизимини тақозо этади. Чунки демократия ҳокимият халқ томонидан шакллантирилиши ва назорат қилинишини англатади. Бундан ташқари, жамият тараққиётининг муҳим шарти бўлган ижтимоий тартиб ҳам назорат тизими орқали таъминланади. Мукаммал назорат тизимини шакллантириш учун одамларда назорат тўғрисида, унинг мазмуни, шакллари воситалари ҳақида билим бўлиши керак. Президентимиз Олий Мажлис палаталарининг 2010 йил 27 январда бўлиб ўтган қўшма мажлисидаги маърузасида назорат тизимининг долзарблиги тўғрисида алоҳида тўхталиб ўтган эди. Жамиятда қонун устуворлиги ва жазо муқаррарлиги таъминлансагина мукаммал назорат тизими яратилади. Назорат тизими ишламаган жойда эса тартиб бўлмайди. Юртбошимиз бу борада назорат тизимининг ишлаб туришини таъминлайдиган механизмни шакллантириш ва такомиллаштириш зарурлигига ҳам тўхталиб ўтган эди.\nОбод ва фаровон ҳаёт қуриш энг аввало жамиятда тартиб ўрнатилишига боғлиқ. Бундай назорат тизимининг шаклланиши илмий асосда таъминланиши ҳам мумкин. Жамиятда шундай назорат тизими шаклланиши керакки, у амалда ҳуқуқ ва ахлоққа риоя қилинишини таъминлашга қодир бўлсин. Президентимиз ушбу маърузасида асосий эътиборни ижро ҳокимияти устидан назорат тизимини такомиллаштиришга қаратиб: “Парламентимиз ва маҳаллий вакиллик органлари — Кенгашлар олдида турган иккинчи ғоят муҳим вазифа — бу қабул қилинган қонунларнинг ижро этувчи ҳокимият, яъни ҳукумат томонидан марказда, ҳокимлар томонидан эса жойларда қандай бажарилаётгани устидан қатъий парламент назоратини, депутатлик назоратини ўрнатишдан иборатдир”, — дея таъкидлаган эди.\nНазорат тўғрисидаги фикрларимиз мукаммал бўлиши учун юқорида таъкидлаганимиздек, назорат тизими тушунчасини англаб олишимиз керак. Назорат тизими деганда давлат ва фуқаролик жамиятига тегишли ўзаро боғлиқ бўлган бир қанча назорат воситаларининг яхлитлигини тушуниш лозим. Агар шу тизимдаги бирор-бир элемент ёки механизм ишламаса, бу тизим бузилиши мумкин. Ҳозир республикамизда жамоатчилик назоратининг учта асосий воситаси шаклланмокда. Булар депутатлар корпуси, сиёсий партиялар ва фуқаролик жамияти институтлари, маҳаллалар бўлиб, улар бир-бири билан боғлиқ бўлган яхлит тизимни ташкил қилади. Назорат тизими элементлари ўртасида ижтимоий ҳамкорлик ўрнатилиши лозим. Назорат тизими ҳар бир жамоада тартиб ўрнатиш оркали жамиятда тартибни таъминлайди. Ҳар бир жамоада тартиб ўрнатилса, ҳуқуқ ва ахлоққа риоя қилинса, соғлом муҳит шаклланади.\nНазорат тизими жамиятда тартиб ўрнатишнинг муҳим шарти экан, сиёсий партиялар асосий эътиборни назорат тизимини такомиллаштиришга қаратишлари лозим.\nХулоса қилиб айтганда, жамият тараққиётининг муҳим шарти бўлган ижтимоий тартибнинг ўрнатилиши кучли назорат тизимини тақозо этади. Бу эса кучли фуқаролик жамияти институтлари ва энг аввало кучли сиёсий партияларнинг мавжудлигига боғлиқ. Ана шундагина аҳолининг сиёсий-ҳуқуқий маданияти юксалади.


“ШАРҚ ТАРОНАЛАРИ” – САНЪАТ БАЙРАМИ » Иштихон овози газетаси\nКўҳна ва ҳамиша навқирон Самарқандимизда бу йил “Шарқ тароналари” халқаро мусиқа фестивали ўн иккинчи бор ўтказилади. Мен ушбу санъат байрамини доимо катта қизиқиш ва эътибор билан кузатиб бораман. Бу йил ушбу анжуманга ҳар қачонгидан ҳам ўзгача тайёргарлик кўрилаётгани сир эмас. Бу йил Шаҳрисабзда бўлиб ўтган Халқаро мақом санъати фестивали ҳам биз санъаткорларни бефарқ қолдирмади.\nАввало, бу каби тадбирлар юртимизнинг дунё миқёсидаги нуфузини оширади. Қолаверса, санъат аҳли, истеъдодли ёшлар учун бошқа мамлакатлар ва халқлар санъатини бевосита кузатиш, соҳанинг янги-янги қирраларини кашф этиш имкониятини яратади.\nБу йилги фестивалнинг очилиш маросимига мусиқа ва санъат йўналишидаги олий таълим муассасаларининг талабалари орасидан 80 нафар истеъдодли ёшлар танлаб олинганлиги эса ёш санъаткорларнинг келгусида нуфузли тадбирларда иштирок этиши учун тайёргарлик вазифасини ўташи шубҳасиз.\nФестивал кунларини биз ҳам ҳаяжон билан кутаяпмиз. Чунки, тадбирдан жуда кўп нарса ўрганиш имкониятига эга бўламиз.\nЖаҳонгир МАРДИЕВ, санъаткор.


14 апрель, 2017, 18:50\nБугун олий лига 6-тур ўйинлари старт олди. Кун доирасида 2 та учрашув бўлиб ўтилиши кўзда тутилганди. Унда биринчи бўлиб “Обод” ва “Олмалиқ” баҳсларга киришди. Анча сокин ўтган беллашувда меҳмонлар сафардан кичик 1:0 ҳисобидаги ғалаба билан қайтишди. Учрашувдаги ягона голга 70-дақиқада Владислав Касминин муаллифлик қилди.\nШу тариқа, олмалиқликлар олий лига-2017да кетма-кет иккинчи ғалабаларини танътана қилишмоқда.\n17:00. “Обод” – “Олмалиқ” 0:1


Saratonni davolash mumkinmi - Онлайн савол-жавоб\nTovush pardasi saratoni va bo’yin limfa tugunlariga metastaz bergan (tarqagan) holatda davo bormi. Shahar onkologiya dispanserida ro’yxatda turamiz.\nKo'krak sarotonini davolasa bo'ladimi?\nSaraton xaqida o'zim uchun so'ramoqchiydim...\nQizilungach saratoniga davo bormi?\n«Оила даврасида» мухбири Гўзалой МАТЁҚУБ жавоб берди 0\nСаратонни фақат эрта аниқлаб даволаш мумкин\nМуштарийларнинг онкологик касалликлар ҳақидаги саволларига Республика онкология илмий маркази директори, тиббиёт фанлари доктори, профессор Саримбек НАВРЎЗОВ жавоб берди.\n1. Дилфуза, Тошкент шаҳри:\n— Онам 55 ёшда. Бир йил олдин қалқонсимон безининг ёнига тугунча тушгани компьютер томографиясида аниқланди. Аммо УЗИда бу кўринмади. Сўнг биопсия усулида аниқланди. Бу безни яна қандай аниқлаш, даволаш усуллари мавжуд?\n— Бундай ҳолатларда қалқонсимон безни қайта ультратовуш ва сцинтиграфия текширувидан ўтказиш, бош-бўйин соҳаси онкологик маслаҳатини олиш керак. Бу онкология муассасаларида ёки Эндокринология илмий марказида ўтказилади. Ўсма аниқланган тақдирда, ундан биопсия олиниб, натижага қараб кейинги даво услуби танланади.\n2. Исмоил, Хоразм вилояти:\n— 2012 йилда қишлоғимизда 12 кишига саратон ташхиси қўйилиб, вафот этган. Бу миқдор кейинги йилларда ҳам камаймади. Нима учун бу касалликка чалинганлар сони ошиб боряпти? Бу касалликнинг туб илдизи нима ўзи?\n— Мамлакатимиз аҳолиси йилдан-йилга кўпайиб бормоқда. Дунёда экология ўзгариб, сифатсиз озиқ-овқатлар истеъмоли ортиши ва зарарли одатлар (кашандалик, ичкиликбозлик) кўпайиши каби омиллар инсон организмига канцероген — ўсма келтириб чиқарувчи моддалар таъсирининг ортишига сабаб бўлмоқда. Шу билан онкологик касалликларни аниқлаш сифати ҳам юксаляпти. Кимнингдир танасида ўзи билмаган ҳолда шу касаллик яшаётган бўлса, аниқланяпти ва саратонга чалинганлар сони маълум даражада ортмоқда.\n3. Ойдин РАЖАББОЕВА, Хатирчи тумани:\n— Ёшим 42 да. Охирги туғуруқ ўн йил олдин бўлган. Ҳозир ўнг кўкрагимда сурункали оғриқ туради. Шифокор онкологияга йўлланма берди. Онколог шифокор эса ҳеч қандай хавф-хатар йўқлигини айтди. Оғриқ эса кучаймоқда. Бу нимадан бўлиши мумкин? Қаерга мурожаат қилишим керак?\n— Сизни безовта қилаётган шикоятлар масталгия деб номланади. Кўпчилик ҳолатларда масталгия тухумдонларнинг сурункали касалликлари билан боғлиқ бўлади. Бу ҳолатда сут бези, кичик чаноқ аъзолари ва қалқонсимон без ультратовуш текширувидан ўтказиш, эндокринолог, гинеколог маслаҳати тавсия қилинади. Махсус дори воситалари билан даволангач, ушбу шикоятлардан фориғ бўлиш мумкин. Мунтазам маммолог кўригидан ўтиб туришни тавсия этаман.\n4. Зуҳра ЭШМУРОДОВА, Чироқчи тумани:\n— Онкология марказида ташхис қўйиш ва даволашда кимларга қандай имтиёзлар мавжуд?\n— Ўзбекистон Республикаси фуқароларига онкологик текширув, малакали тиббий хизмат кўрсатиш ва даволаш бепул. Шу жумладан онкологик муассасаларда ва онкология илмий марказида ҳам ушбу касаллик билан оғриган беморларга бепул тиббий хизмат кўрсатилади.\n5. Шавкат РЎЗИЕВ, Питнак шаҳри:\n— Отам 65 ёшда. Унга 2-даражали ўпка саратони ташхиси қўйишди. Бир ой аввал шифокор кўригига борганимизда оддий шамоллаш, деб дорилар ёзиб беришди. Шамоллашга қарши олинган баъзи даво усуллари, масалан натрий хлорид ўсманинг тезроқ ривожланишига сабаб бўларкан. Шу тўғрими?\n— Бу нотўғри. Натрий хлорид эритмалари онкологик касаллик чақириши аниқланмаган.\n6.Навбаҳор ҚУРЁЗОВА, Андижон вилояти: — Ёшим 36 да. Олдин бачадондаги яллиғланишга қарши даволанганман. Ҳозир шифокор кўригига борсам, бачадонда саратон бошланганини, уни олиб ташлаш зарурлигини айтяпти. Бачадонимни олиб ташлашса, бу бошқа аъзоларимга қандай таъсир кўрсатади? — Бачадонни кўрсатма бўлмаса, олиб ташлаш мумкин эмас. Саратон ташхиси қўйиш учун бачадондан қирма (биопсия) олиш, ташхисни аниқлаштириш, сўнгра даво режасини тузиш керак. Бунинг учун вилоят онкологик диспансерига мурожаат қилиш, у ерда чуқурлаштирилган текширувлардан ва онкогинеколог кўригидан ўтиш керак.\n7. Сардор, Тошкент шаҳри: — Қўшнимиз тўсатдан вафот этди. Кейин аниқланишича, бир ҳафта олдин шифокор мия саратони ташхисини қўйган экан. Аммо қўшнимнинг ташқи кўринишида ҳеч қандай ўзгариш бўлмаган. Бу касаллик билан оғриганда ташқи аломатларни нимада кўриш мумкин? — Албатта, инсон хасталикларининг ҳаммасида ҳам ташқи кўринишда ўзгариш бўлавермайди. Шу жумладан бош мия ўсмаларида ҳам баъзида ташқи кўринишда ўзгариш кузатилмайди. Бу ўсма миянинг қайси қисмида жойлашганига боғлиқ. Баъзида ўсма яширин ўсиши ва ҳаёт учун зарур марказларга таъсир қилганида тўсатдан белги бериши мумкин. Одатда, бу ўсмалар бош оғриши ва айланиши, кўриш, эшитиш, мувозанат каби фаолиятнинг бузилиши, тутқаноқ хуружи, оёқ-қўлларда сезги ва ҳаракатнинг маълум даражада бузилиши каби белгилар билан намоён бўлади.\n8. Сирожиддин РУСТАМОВ, Оққўрғон тумани: — Саратон билан касалланиш умр тугади, деганими? Бу хасталикнинг давоси борми? — Албатта, саратон даволанувчи касалликдир. Ушбу касалликлар қанча эрта босқичларда аниқланса, ундан тўла тузалиш эҳтимоли юқори бўлади. Айниқса, касалликнинг эрта — илк ва иккинчи босқичларида юз фоиз дарддан фориғ бўлиш мумкин. Касалликнинг кечки, асоратланган ва тарқалган турларида эса ундан тузалиш эҳтимоли кам. Шу сабабдан ўсма касалликлари билан курашишнинг энг самарали усули – унинг олдини олиш ва эрта босқичларда аниқлашдир. Онкологик касалликлардан фориғ бўлишнинг яна бир энг муҳим шарти ихтисослашган онкологик муассасада, малакали онколог шифокор томонидан, замонавий тиббиётнинг даво усуллари ёрдамида даволанишдир.\n9. Шоҳида АБДУСАЛОМОВА, Жиззах вилояти: — Онам саримсоқпиёз саратоннинг илдизини қирқади, деб уни кўпроқ истеъмол қилишга ундарди. Ўзи ҳам кўп истеъмол қиларди. Аммо онамнинг ўзи шу касаллик билан дунёдан кўз юмди. Саримсоқпиёзнинг ҳақиқатдан ҳам касалликка қарши курашувчи хусусияти борми? — Инсон истеъмол қилиши мумкин бўлган табиатда мавжуд барча мева, сабзавот, қўйингки, барча маҳсулотни меъёридан ортиқ истеъмол қилиш – инсон соғлиғи учун зарар. Шу жумладан саримсоқпиёзни ҳам. Меъёридан ортиқ кимёвий ўғитлар билан ишлов берилмаган, экологик тоза муҳитда етиштирилган ва барра сабзавот-меваларни кундалик рационда ва меъёрида истеъмол қилиш соғлиқ учун фойдалидир. Саратон касаллигининг олдини олиш чораларидан бири ҳам соғлом овқатланиш ва соғлом турмуш тарзини кечиришдир. Айнан саримсоқпиёзни саратон касаллигининг олдини олувчи ёки даволовчи восита сифатида кенг қўллашни тавсия қилмаймиз.\n10. Оқила НАЗАРОВА, Фарғона вилояти: — Саратонга чалинганда касаллик авжини қирқиш учун шифокорлар кимё терапия буюради. Аммо айримлар бундан кўра халқ табобатига мурожаат қилиб, табиблар тайёрлаган дориларни ҳам ичишмоқда. Бу қанчалик тўғри? — Кимё терапия схемалари кўпминглаб беморларда ўтказилган тадқиқотлар асосида ишлаб чиқилади. Ҳар бир хавфли ўсмага самарали таъсир қилувчи препаратлардан иборат кимё терапия схемалари мавжуд. Бундай даво усулида ўсманинг гистологик хусусиятлари, дориларга сезувчанлик ҳисобга олинади. Табибларда турли асосланмаган ва синалмаган гиёҳлар билан даволаниш оқибатида, касаллик тарқалиб, кейинги босқичларга ўтиб кетиши кузатилади. Шу сабабдан ўсма касалликлари билан оғриган беморлар фақат ихтисослашган онкологик муассасада, малакали онкологда даволаниши зарур.\n11.Ибодулла, Янгибозор тумани:\n— Акам 24 ёшида ўпка саратонига чалинди. Касаллик 2-даражага етганда аниқланди. Шифокорлар кимё терапия буюрди. Айтганини қилдик, аммо фойда бермади, вафот этди. Касалликнинг охири ўлим бўлса, кимё терапиянинг нима кераги бор?\n— Кимё терапия ўпка саратонининг гистологик турига қараб турли схемаларда қўлланилади, шу жумладан касалликнинг иккинчи босқичида ҳам. Ўтказилган даво самарадорлиги ўсма ҳужайраларининг кимё препаратларига сезгирлигига боғлиқ. Ушбу касалликни самарали даволаш учун кимё ва нур терапия жарроҳлик усули билан биргаликда комплекс ва комбинирланган равишда қўлланилади. Ўпка саратонига ихтисослашган онкологик муассасада даволангандагина самарали натижага эришиш мумкин.\n12. Гулсара опа, Янгибозор тумани:\n— 51 ёшдаман. Ошқозоним сабаб шифокор кўригига бордим. Саратон ташхисини қўйди. Учинчи даража. Кимё терапия қилиш кераклигини айтяпти. Бу фойда берадими?\n— Меъда саратонининг III босқичида бугунги кунда дунё онкологлари ва ўзимизнинг тажрибамизга асосан операциядан олдин кимё терапия ўтказилади. Бу ўсманинг рецидиви, яъни қайталаниш эҳтимоллигини камайтириб, беморлар умрини узайтиради.\n13. Мансур РЎЗИЕВ, Андижон вилояти:\n— Кейинги вақтларда ижтимоий тармоқлар ва сайтлар орқали оққон билан касалланган гўдакларнинг даволаниши учун ёрдам сўраб мурожаат қилишлар кўпаймоқда. Республикамизда бу касаллик билан оғриган болаларга давлат томонидан қандай ёрдам кўрсатилади?\n— «Оққон» касаллиги дея халқ орасида номланувчи касалликларнинг илмий номи – лейкозлар. Бу касалликлар инсон қон яратувчи аъзолари касалликлари бўлиб, гемобластозлар гуруҳига киради. Уларни ташхислаш, даволаш ва кузатиш ишларини республикамизнинг гематология тизими амалга оширади. Ушбу тизимнинг бош муассасаси Республика гематология ва қон қуйиш илмий-амалий марказидир. Бу касалликларни ташхислаш ва даволаш ишлари ҳам давлат бюджетидан бепул амалга оширилади.\n14. Гулмира ДУРДИЕВА, Навоий вилояти:\n— Ёшим 46 да. Икки йил олдин бўйним ва елкамга бўртма холлар пайдо бўлди. Секин-секин катталаша бошлади. Шифокорга кўринсам, онкология марказига йўлланма берди. Онколог хавфли эмас, куйдириб йўқ қилиб юборамиз, деяпти. Бу хавфли эмасми?\n— Бу ҳолатда вилоят онкология диспансерлари ёки онкология илмий марказида малакали текшириш ўтказилади, ўсмадан биопсия олиниб, унинг гистологик хусусияти ўрганилади. Хавфли ўсма касаллиги инкор қилиниб, коагуляция ёки криодеструкция муолажалари ёрдамида даволашни малакали онколог тавсия қилган бўлса, ижобий натижага эришиш мумкин.\n15. Ҳуснулло ЖОМОНҚУЛОВ, Самарқанд вилояти:\n— Эшитишимизча, саратон касаллиги бошланишида ҳеч қандай оғриқ бермас экан. Тана оғримаса ҳам онкология марказига бориб кўрикдан ўтса бўладими? Бу қандай тартибда бўлади?\n— Ҳақиқатдан хам аксарият ҳолатларда онкологик касалликлар эрта босқичларда белгиларсиз кечади. Шу сабабдан ҳам улар кўпинча профилактик кўриклар вақтида аниқланади. Ҳар бир инсон йилига икки маротаба турар-жой поликлиникаси шароитида профилактик кўрикдан ўтиб туриши тавсия қилинади. Ультратовуш, рентген текширишда ёки мутахассис кўригида онкологик касалликка гумон бўлган тақдирда онкологик муассасага, шу жумладан онкология илмий марказига йўланма берилади. Бу ерда чуқурлаштирилган теширувдан ўтказилади.\n16. Рахшона, 27 ёш, Сурхондарё вилояти:\n— Дугонамга кўкрак бези саратони ташхиси қўйилганди. Унга кўкрагингни олиб ташлаш керак, бу операция фақат хорижий мамлакатларда сифатли ўтказилади, дейишган. Дугонам, оиласи ва бошқа яқинлари ниҳоятда тушкунликка тушиб қолдик. Бироқ Республика онкология марказида қайта-қайта текширувлардан сўнг бу саратон эмаслиги аниқланди. Ҳозир дугонамнинг аҳволи яхши. Марказнинг вилоят бўлимларидаги мутахассислар малакасидан кўнглингиз тўладими? Кўкрак бези саратони фақат хорижда даволанадими?\n— Республикамизда фаолият юритаётган онкологлар мунтазам равишда онкология илмий маркази ва врачлар малакасини ошириш институтида малака ошириб келишади. Бундан ташқари, марказимиз етакчи мутахассислари нафақат вилоятлардаги онкологлар, балки умумий амалиёт шифокорлар ва бошқа соҳа шифокорлари ўртасида ҳам онкологик эҳтиёткорликни ошириш бўйича маърузалар, маҳорат дарслари ўтказиб келади.\nСут бези саратонини ташхислаш ва даволаш ишлари, шу жумладан барча турдаги жарроҳлик амалиётлари республикамиз барча онкологик муассасаларида самарали ва тўлақонли, жаҳон стандартлари даражасида, юқори савияда бажарилади. Ушбу касалликни даволаш учун чет элдаги даволаш муассасаларига мурожаат қилиш шарт эмас.\nОнамда бачадон раки 2б тури аниқланди...\nBir tabib bor yunusobod 17-12-42 turalla mashkura xola ancha odam shifo topkan


FIFA.UZ: “Sony PlayStation 3” тақдири кейинги турга қолди / CHAMPIONAT.asia\nFIFA.UZ: “Sony PlayStation 3” тақдири кейинги турга қолди\n05 июл 2013 22:08\nДўстлар! Ўзбекистон чемпионатининг дастлабки давраси якунланди, биз унинг якунларини эълон қиламиз.\nБиринчи давранинг ғолиби “Бунёдкор” жамоаси бўлди, ушбу жамоа бошқа иштирокчиларни катта фарқ билан ортда қолдириб 731 очко тўплашга эришди. Иккинчи ва учинчи ўринларни Manchester United ва NURAFSHON_1996 жамоалари эгаллашди, улар мос равишда 684 ва 682 очко тўплашди. Ушбу жамоани тузган иштирокчиларга махсус FIFA.uz футболкаларидан ташқари Ўзбекистон миллий терма жамоаси юлдузлари дастхати туширилган тўплар тақдим этилади. Эслатиб ўтамиз, бирични даврада кимнинг жамоаси дастлабки 100 та жамоа орасида бўлса уларга ҳам (Жадвал бўлимидаги биринчи 2та саҳифа, Shaxzod NASAF жамоасга қадар) FIFA.uz футболкалари совға қилинади.\nБундан ташқари, олдинроқ эълон қилинганидек, биринчи даврада энг кўп очко тўплаган учта иштирокчи мухлислик қиладиган клубнинг фан клубига 100 тадан футболка тақдим этилади. Юқорида номлари келтирилган жамоаларни (“Бунёдкор”, “Manchester United” ва “NURAFSHON_1996”) тузган иштирокчиларга сўров юборилди. Улар ўзлари мухлислик қилаётган клуб номини ёзиб юборишлари талаб этилади.\nВа энг асосийси супер ютуқ! Бу дақиақларни кўпчилик кутгани аниқ, мана унинг якунлари:\nБу эса “Sony PlayStation 3” тақдири камида 14-турда аниқланади. Сабаби 8-13-турларда икки жамоа бир хил очко тўплашди! Кейинги турда айнан мана шу икки жамоанинг очколари бўйича ғолиб аниқланади! Агар ўша турда ҳам тенглик юзага келса, навбатдаги турни кутамиз. Ғолиб аниқланмагуча шу ҳолат давом этади.\nШу сабабли биз тақдирлаш маросимини айнан ушбу соврин ғолиби аниқлангач ташкил этишга қарор қилдик. Биз кейинроқ эълон қиладиган кунда дастлабки 100таликка кирган барча иштирокчиларни тантанали тақдилаш маросимига таклиф этамиз. Ўша куни супер ютуқ ҳам эгасига топширилади. Янгиликларни кузатиб боринг, FIFA.uz ўйнашда давом этинг!